text:
Amakimbirane mu miryango, inkomoko y’ikibazo cy’abana bo ku muhanda
Ikibazo cy’abana bo mu muhanda kimaze imyaka itari mike, aho Leta yagiye ishyiraho ingamba na gahunda zinyuranye zo kugikemura, ariko kugeza uyu munsi iki kibazo kikaba kikigaragara mu bice binyuranye mu Rwanda, cyane cyane mu mijyi.
Centre Cyprien et Daphrose Rugamba (CECYDAR), ni kimwe mu bigo bifasha abana bo mu muhanda gusubira mu buzima busanzwe, aho baganirizwa kugira ngo harebwe impamvu bari mu muhanda, ndetse bagafashwa gusubira mu muryango.
Si abana gusa begerwa n’icyo kigo, ahubwo n’imiryango abana bakomokamo, kuko abenshi bajya mu muhanda bahunze ibibazo by’amakimbirane, kutitabwaho ndetse n’ubukene, abandi bagashinga imiryango mu muhanda.
Bamwe mu bana baganiriye na Kigali Today, bavuze ko kujya ku muhanda babiterwa n’ubukene mu miryango ndetse n’amakimbirane.
Uyu ati “Impamvu abana benshi baza ku muhanda akenshi n’uko mu muryango nta bushobozi, rero aho kugira ngo umuntu yirirwe yicaye mu rugo kandi udahsoboye kujya guhinga, uhitamo kuza ku muhanda gusyaga”.
Umuyobozi wa CECYDAR, Nimubona Patrick, avuga ko bafasha abana kuva ku myaka 3 kugeza kuri 18, kandi ko bafite imishinga yo kubafasha gusubira mu buzima busanzwe, ari nako bahabwa uburyo bwo kwiteza imbere.
Muri aba bana bagaragara ku muhanda kandi harimo n’abakobwa usanga batwite, abandi bafite impinja kandi batagira imiryango babarizwamo.
Ubwo yavugaga kuri iki ikibazo, Nimubona yagize ati “Kugeza ubu nta bikorwa dufite bifasha abo bana bari muri icyo kiciro, ariko twabitekerejeho ndetse mu minsi ya vuba hari umushinga wihariye uteganya kubafasha. Ubwo tuzaba twizihiza isabukuru y’imyaka 30 umuryango umaze, twateguye gushyira ibuye ry’ifatizo aho twitegura gushyira inzu izajya yita kuri abo bana”.
Nimubona ashimangira ko kugeza ubu hari ikibazo gikomeye cy’amakimbirane mu miryango, gituma bamwe mu bana bahitamo kujya mu muhanda, agasaba buri wese gutunga agatoki ingo zitabanye neza, kugira ngo ziganirizwe hataravuka ibibazo bikomeye.
Yongeraho ko bafasha abana mu byiciro bitandukanye, “umwana wese dufashe bitewe n’ikiciro arimo guhera ku myaka itatu, tubafasha kugeza barangije amashuri yisumbuye. Impamvu tubikora ni uko akenshi usanga ibibazo byo mu ngo bidapfa guhita bihagarara ako kanya, ariyo mpamvu natwe umwana twafashe dukomeza kumuherekeza kugeza tubonye ko bitanze umusaruro, aho ashobora kugira icyo yimarira”.
Umuyobozi wa Porogaramu muri CECYDAR, Bigirimana Alain Albert, avuga ko kuva aho ibigo by’imfubyi biviriyeho, kuri ubu bigoye ariyo mpamvu bibafata igihe kirekire.
Ati “Mbere gahunda yo kwakira abana ikiriho, twabakurikiranaga turi kumwe bigakorwa nk’amezi atatu bagasubira mu buzima busanzwe. Kuri ubu biragoye kuko umwana tumufasha ari iwabo, tumusaba kuva ku itabi cyangwa inzoga n’ibindi, ariko iyo abonye turenze akanyura aho bari kubicuruza arabifata, ugasanga bidusabye urugendo rurerure kugira ngo wa mwana ajye ku murongo”.
Nyuma y’uko Cyprien na Daphrose Rugamba bishwe muri Jenoside n’abana bari kumwe, imibare y’abari bagize umuryango ntiyabashije kumenyekana.
Kuva mu 1992 CECYDAR imaze kugorora abana bo mu muhanda barenga 5215, kongerera ubushobozi ingo 870 no kubaka inzu 28 z’imiryango itishoboye. Uhereye muri 2018 kugera ubu, abana 676 baragorowe ndetse banasubizwa mu miryango yabo, muri bo abagera kuri 332 bafashwa mu bijyanye n’uburezi.
Kuva mu mwaka wa 2021, abana 147 barimo gufashwa muri gahunda y’imbonezamikurire y’abana bato naho 149 bari gufashwa muri gahunda ya nyuma y’amasomo.
Ku wa 27 Nzeri 2022 hateganyijwe inama ku rwego rw’igihugu ku nsanganyamatsiko igira iti “Umuryango utekanye, ishingiro mu kurandura ikibazo cy’abana bo ku muhanda”.


c: text/html

text:
Isomo rya 1: Abanyaroma 16, 3-9.16.22-27
Bavandimwe, mutashye Purisika na Akwila, abafasha banjye muri Kristu Yezu ; abo ni bo bishyize mu kaga kugira ngo barwane ku buzima bwanjye. Si jye jyenyine ubashimira, ahubwo na Kiliziya zose z’abanyamahanga. Mutashye na Kiliziya ijya iteranira mu rugo rwabo. Mutashye incuti yanjye Epayineto, we muganura Aziya yahaye Kristu. Mutashye Mariya wabavunikiye. Mutashye bene wacu Andironiki na Yuniya twasangiye umunyururu ; ni intumwa z’ibirangirire kandi babaye aba Kristu mbere yanjye. Mutashye Ampiliyato, incuti yanjye muri Nyagasani. Muntahirize Urubano umufasha wanjye muri Kristu, ndetse na Sitaki incuti yanjye. Nimuramukanye mu muhoberano mutagatifu. Kiliziya zose za Kristu zirabatashya. Nanjye ndabatashya muri Nyagasani, jyewe Teritiyo wanditse uru rwandiko. Arabatashya Gayusi uncumbikiye jye na Kiliziya yose. Arabaramutsa Erasito umubikamari w’umugi, n’umuvandimwe Kuwariti.
Nihasingizwe Imana, Yo ifite ububasha bwo kubakomeza bihuje n’Inkuru Nziza nabashyikirije namamaza Yezu Kristu, nkurikije iyobera ryari ryaracecetswe kuva kera kose, ubu rikaba ryahishuriwe abanyamahanga bose, rikagaragarira mu byanditswe by’abahanuzi. Nguko uko Imana Ihoraho yabigennye, kugira ngo na bo ibageze ku kwemera bayumvire. Imana Nyir’ubuhanga nihabwe ikuzo muri Yezu Kristu, uko ibihe bihora bisimburana iteka. Amen.
Zaburi ya 144 (145), 2-3, 4-5, 10-11
R/ Nyagasani Mana yanjye, nzasingiza izina ryawe iteka ryose.
Buri munsi nzagusingiza,
Nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Kuva mu gisekuru kugera mu kindi bazibukiranye ibyo wakoze,
bamamaze ibigwi byawe.
Nzajya ndondorera abandi ibitangaza byawe,
mvuge ikuzo ryawe ry’urukerereza,
rijyana n’ubwiza bwawe.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’Ingoma yawe,
batangaze ubushobozi bwawe.
Ivanjili ya Mutagatifu Luka 16, 9-15
Muri icyo gihe, Yezu abwira abigishwa be ati « Reka rero mbabwire: ayo matindi y’amafaranga nimuyashakishe incuti, kugira ngo umunsi mwayabuze, izo ncuti zizabakire aho muzibera iteka. Udahemuka mu bintu byoroheje, ntahemuka no mu bikomeye; naho uhemuka mu bintu byoroheje, ahemuka no mu bikomeye. None se nimuterekana ko muri indahemuka mu matindi y’amafaranga, ni nde uzabashinga ibifite agaciro k’ukuri ? Niba kandi muterekanye ko muri indahemuka mu bintu bitari ibyanyu, ibibagenewe muzabihabwa na nde ? Nta mugaragu ushobora gukorera ba shebuja babiri : azanga umwe akunde undi, cyangwa azibanda kuri umwe asuzugure undi. Ntimushobora gukorera Imana na Bintu. »
Abafarizayi bikundiraga amafaranga, bumvise ibyo byose baramukwena. Yezu arababwira ati «Mukunda kwigira intungane mu maso y’abantu, ariko Imana izi imitima yanyu. Koko icyo abantu baha agaciro, ni cyo kiba kigayitse mu maso y’Imana.»

robotstxt: allowed

filter: keep


text:
Kugeza ubu mu karere ka Rutsiro habarurwa imiryango 1079 ibana itarasezeranye imbere y'amategeko.
Bigirwanimana na Nakabonye , ni umwe mu miryango 62 yasezeranye imbere y'amategeko ubwo mu karere ka Rutsiro hatangirizwaga ukwezi kw'imiyoborere n'imibereho mu muryango.
Uyu muryango wari umaze imyaka 18 ubana mu buryo butemewe n'amategeko. Bigirwanimana avuga ko icyatumye batinda gusezerana ari ubushake buke bagize, ariko ngo umugore we yakomeje kubimushishikariza kugeza bafashe icyemezo bajya kwiyandikisha mu bitegura gushyingiranwa.
Yavuze ko gusezerana ari byiza kuko iyo umugabo abana n'umugore batarasezeranye, bishobora kumutera kumva yamureka agashaka undi bityo abana bakabura uburenganzira bwo kurerwa n'ababyeyi bombi.
Nakabonye avuga ko icyamukundishije gusezerana n'umugabo we imbere y'amategeko ari ipfunwe ry'uko umugore utarasezeranye imbere y'amategeko afatwa nk'indaya.
Ati "Nahoraga mvuga ngo nk'ubu umugabo ansezereye najya he koko? Naba nk'indaya kandi ndi umubyeyi mukuru ufite abana bane. Ubutumwa naha ababana bataraseranye ni uko babanza bagaserana imbere y'amategeko, isezerano ryo mu mategeko ni ingenzi cyane".
Umuyobozi w'Akarere ka Rutsiro , Murekatete Triphose yabwiye IGIHE ko muri uku kwezi kwahariwe imiyoborere n'imibereho mu muryango, ikibazo cy'imiryango ibana itarasezeranye kiri mu bizibandwaho.
Yavuze ko hari imiryango myinshi usanga ibana itaraseranye akenshi bigaterwa no kudasobanukirwa amategeko no kutamenya ko kubana badasezeranye bishobora kugira ingaruka zirimo no kubuzwa uburenganzira ku mitungo.
Ati "Ingo nyinshi zibana zidasereranye, ni naho usanga amakimbirane. Turi gukangurira ababyeyi kwigisha abana b'abakobwa n'abasore ko igihe bagiye gushinga urugo ikiza ari uko babana basezeranye".
Tariki 17 Gicurasi 2022, nibwo ku rwego rw'igihugu hatangijwe ukwezi kw'imiyoborere n'imibereho mu muryango iki gikorwa kikaba cyarahuriranye no gusezeranya imiryango 62 yabanaga itaraseranye imbere y'amategeko.
Minisitiri w'Uburinganire n'Iterambere ry'Umuryango Prof Bayisenge Jeannette yashimye imiryango yafashe icyemezo cyo gusezerana, agaragaza ko n'abasezeranye bakwiye kujya bagira igihe cyo kwiyibutsa amasezerano bagiranye.
Uretse kwigisha no gusezeranya imiryango ibana itaraseranye, ibindi bizibandwaho mu kwezi k'imiyoborere n'imibereho myiza mu muryango harimo kurwanya igwingira n'imirire mibi mu bana, inda ziterwa abangavu, umwanda, n'amakimbirane yo mu ngo.
Source : http://igihe.com/amakuru/u-rwanda/article/rutsiro-impungenge-ku-miryango-isaga-igihumbi-ibana-itarasezeranye


text: 5 Ku bw’ibyo rero, ubwo twabazweho gukiranuka biturutse ku kwizera,+ nimucyo dukomeze kugirana amahoro+ n’Imana binyuze ku Mwami wacu Yesu Kristo,2 we nanone watumye tubasha kugera+ kuri ubu buntu butagereranywa duhagazemo ubu binyuze ku kwizera, kandi nimucyo twishime dushingiye ku byiringiro+ byo kuzabona ikuzo ry’Imana.3 Kandi si ibyo gusa, ahubwo tujye twishima no mu gihe turi mu mibabaro,+ kubera ko tuzi ko imibabaro itera kwihangana,+4 kwihangana na ko kugatuma tuba mu mimerere yo kwemerwa n’Imana,+ imimerere yo kwemerwa n’Imana na yo igatuma tugira ibyiringiro.+5 Ibyiringiro ntibituma umuntu amanjirwa,+ kuko urukundo rw’Imana+ rwasutswe mu mitima yacu+ binyuze ku mwuka wera+ twahawe.6 Mu by’ukuri, ubwo twari tukiri abanyantege nke,+ Kristo yapfiriye abatubaha Imana igihe cyagenwe kigeze.+7 Birakomeye ko umuntu yapfira umukiranutsi.+ Ni iby’ukuri ko wenda umuntu yatinyuka gupfira+ umuntu mwiza,+8 nyamara Imana yo yatweretse urukundo rwayo+ ubwo Kristo yadupfiraga tukiri abanyabyaha.+9 Ikirenze kuri ibyo ariko, ubwo ubu twamaze kubarwaho gukiranuka binyuze ku maraso ye,+ tuzakizwa umujinya w’Imana binyuze kuri we.+10 Niba igihe twari abanzi+ twariyunze n’Imana binyuze ku rupfu rw’Umwana wayo,+ ubu noneho ubwo twamaze kwiyunga, tuzarushaho gukizwa ku bw’ubuzima bwe.+11 Kandi si ibyo gusa, ahubwo nanone twishimira mu Mana binyuze ku Mwami wacu Yesu Kristo, kuko binyuze kuri we ubu twamaze kwiyunga n’Imana.+12 Ni yo mpamvu, nk’uko icyaha cyinjiye mu isi binyuze ku muntu umwe,+ n’urupfu+ rukinjira mu isi binyuze ku cyaha, ari na ko urupfu rwageze ku bantu bose kuko bose bakoze icyaha+...13 Mbere y’uko Amategeko abaho, icyaha cyari mu isi; ariko nta muntu ubarwaho icyaha igihe nta mategeko ariho.+14 Icyakora, kuva kuri Adamu kugeza kuri Mose,+ urupfu rwategekaga rumeze nk’umwami, ndetse rugategeka n’abatakoze icyaha gisa n’icya Adamu,+ wari ufite ishusho y’uwagombaga kuzaza.+15 Ariko uko byari bimeze ku cyaha, si ko bimeze ku mpano. Niba icyaha cy’umuntu umwe cyaratumye abantu benshi bapfa, ubuntu butagereranywa bw’Imana n’impano yayo hamwe n’ubuntu butagereranywa bw’umuntu umwe,+ ari we Yesu Kristo, bwarushijeho kugwira bugera ku bantu benshi.+16 Nanone uko ibintu byagenze binyuze ku muntu umwe wakoze icyaha,+ si ko bimeze ku mpano.+ Kuko urubanza+ rwo gucirwaho iteka rwaturutse ku cyaha kimwe,+ ariko impano yatanzwe bitewe n’ibyaha byinshi yatumye abantu babarwaho gukiranuka.+17 Niba icyaha cy’umuntu umwe+ cyaratumye urupfu rutegeka nk’umwami+ bitewe n’uwo muntu, abahabwa ubuntu bwinshi butagereranywa,+ n’impano+ yo gukiranuka, bazarushaho gutegeka ari abami+ mu buzima binyuze ku muntu umwe, ari we Yesu Kristo.+18 Nuko rero, nk’uko binyuze ku cyaha kimwe abantu b’ingeri zose baciriweho iteka,+ ni na ko binyuze ku gikorwa kimwe cyo gukiranuka+ abantu b’ingeri zose+ babarwaho gukiranuka, bagahabwa ubuzima.+19 Nk’uko kutumvira k’umuntu umwe kwatumye benshi+ baba abanyabyaha, ni na ko kumvira+ k’umuntu umwe kuzatuma benshi+ baba abakiranutsi.+20 Noneho Amategeko+ yaje yiyongeraho kugira ngo ibyaha bigwire.+ Ariko aho ibyaha+ byagwiriye, ubuntu butagereranywa+ na bwo bwarushijeho kugwira.21 Kugira ngo bigende bite? Kugira ngo, nk’uko icyaha cyategetse nk’umwami hamwe n’urupfu,+ abe ari na ko ubuntu butagereranywa+ butegeka nk’umwami binyuze ku gukiranuka, ngo butange ubuzima bw’iteka+ binyuze kuri Yesu Kristo Umwami wacu.


text:
Dominic Nic ni umuririmbyi akaba n’umwanditsi w’indirimbo zihimbaza Imana (Gospel Songs). Amazina ye yose ni Dominic Nic Ashimwe, afite ubwenegihugu bw’ubunyarwanda, afite ibiro 74.5, uburebure bwa metero 1.72, ni umusore w’imibiri yombi. Mu mabara akunda higanjemo cyane umweru, arangwa no gucisha make, kubaha buri wese, kuganira cyane no gusetsa mu bandi.
Yavutse ku itariki ya 10 Ukuboza 1986, avukira ahahoze hitwa Perefegitura ya Gisenyi, ubu hitwa mu Ntara y’I burengerazuba. Ni umwana wa mbere mu muryango w’abana 6. Papa we umubyara yitwa Mbonigaba Anselme naho mama we yitwa Kamashyuza Veronique. Mu mwaka wa 1998, nibwo papa we umubyara yitabye imana azize uburwayi. Ubu Dominic Nic asigaranye mama we hamwe n’abavandimwe be 5.
Ku myaka ine, Dominic Nick yatangiye amashuri y’inshuke. Nyuma yimyaka 2, nibwo Dominic Nic yatangiye amashuri abanza mu kigo cyitwa Gacuba/II. Mu mwaka wa 2001, nyuma yo gutsinda ikizamini gisoza amashuri abanza, Dominic Nic yoherejwe gutangira icyiciro cyambere cy’amashuri yisumbuye (Tronc Commun), mu kigo cyitwa “ESSA Gisenyi” ahamara imyaka 3 hanyuma yoherezwa kurangiza amashuri ye yisumbuye mu kigo cyitwa “Collège Inyemeramihigo”. Mu mwaka wa 2007, nyuma yo gutsinda ikizamini gisoza amashuri yisumbuye, aho yahawe impamya-bumenyi y’amashuri yisumbuye A2, mu ishami ry’ubumenyamuntu (Sciences Humaines).
Ku myaka 8 gusa nibwo Dominic Nic yatangiye aririmba mu rusengero rwitwa Bethel rubarizwa mu itorero rya ADEPR (Association Des Eglises Pentecote du Rwanda), muri chorale y’abana bato yitwa Chorale Tumaini. Mu bwana bwe yakunze kumva abaririmbyi b’ibyamamare kw’isi nka Lucky Dube, R.Kelly, Craig David n’abandi.
Buhoro buhoro akomeza azamuka ariko icyakomeje kugaragarira buri wese haba ababyeyi be ndetse na bagenzi be mumikurire ye, ni uko yakomeje kugaragaza ko afite impano koko. Urro ni nk’aho ku myaka 11 gusa Dominic Nick, yahimbye indirimbo ye yambere yise “Mana Rurema”. Yanakomeje kugaragaza inyota yo kwiga gucuranga ibyuma bya muzika : Guitar, Piano n’ibindi.
Hashize igihe gito, yaje gukora Itsinda afatanije na bagenzi be baririmbanaga muri chorale harimo uwitwa Tumaini ndetse na Amani maze bakora Itsinda ry’abasore 3 ryitwaga “God’s Gift Group”. Iri tsinda ariko ntiryakomeje gukorana kuko nyuma y’imyaka mike buri wese yagiye gukomeza amasomo ye ahantu hanyuranye n’ahundi nuko bituma badakomeza kuririmbana.
Ku ishuri aho yize hose, Dominick Nick yakomeje kujya aririmbana na bagenzi be bigana, ayobora amatsinda yo kuramya no guhimbaza yo mu bigo yigagamo, kugeza ubwo arangije amashuri ye mu mwaka wa 2007. Mu mpera z’umwaka wa 2008, ni bwo Dominic Nic yagiye muri studio yitwa “Alphanet Studio” yakoreraga mu gihugu cya Repuburika iharanira Demokarasi ya Congo (RDC), mu mujyi wa Goma, uyu ukaba ari umugi wegeranye n’umugi wa Gisenyi aho avuka, maze akorana n’umu-producteur utunganya umuziki witwa Frank Mastola indirimbo audio yitwa “Inshuti nziza” ari nayo yakozwe bwambere kuri album.
Nyuma y’iyi ndirimbo yakomeje ategura n’izindi ndirimbo arizo : Nemerewe kwinjira, Ntihinduka, Ntacyadutanya, Ingoma, Nditabye, Ineza yaririmbanye n’undi muhanzi w’umunyarwanda witwa Faycal Ngeruka, na Arikumwe natwe (ari nayo yitiriye iyi album ye yambere) izi zose zashyizwe hamwe mu mwaka wa 2010, kuri album ye yambere yise “Ari Kumwe Natwe”. Igitaramo cye cya mbere, Dominic Nick yagikoze tariki ya 28 Werurwe 2010, ashyira ahagaragara iyi album ye “Arikumwe natwe”. Iki gitaramo yagikoreye I Kigali. Nyuma yahoo, ku itariki 09 Nyakanga 2010 Dominic Nic yerekeje muri kaminuza nkuru y’u Rwanda (National University of Rwanda) naho ataramira abanyeshuri baho, iki kikaba ari igitaramo cyo guhimbaza Imana kitazibagirana muri iyi kaminuza.
Nyuma y’icyo gitaramo, Dominic Nic yatangiye gutegura amashusho y’indirimbo ze (Clip Video). Ku itariki ya 19 Ukuboza 2010, nibwo yakoze indi ikindi gitaramo (concert) cyo gushyira ahagaragara album ye ya mbere y’amashusho(DVD). Iyi DVD nayo ikaba yaritiriwe album “Ari Kumwe Natwe”. Mu njyana akunda kuririmba, harimo injyana ya R&B, Slow-R&B, n’izindi njyana nyafurika muri rusange. Ibyuma bya muzika ashobora gucuranga harimo Guitar na Piano.
Mu bihembo amaze guhabwa harimo igihembo yahawe ku itariki ya 26 Kanama 2010 agihawe na Moriah Entertainment Group cy’uko Album ye Ari kumwe Natwe yabaye iya mbere mu kwezi kwa karindwi muri enye zahatanaga. Ku itariki ya 20 Gicurasi 2011, nibwo Dominic Nic yegukanye na none ikindi gihembo cyitwa Salax Awards, nk’umuhanzi w’indirimbo zihimbaza Imana witwaye neza mu mwaka wa 2010. Ibi bikaba ari ibihembo bitangwa na Ikirezi Group, ihemba abahanzi baba baritwaye neza umwaka wose.
Inzozi ze ni uko yazaba umuhanzi ukomeye haba mu Rwanda ndetse no ku isi yose akabasha kubwira abantu bose iby’inkuru nziza ya Kristo Yesu n’urukundo adukunda ruhebuje.
Indirimbo Zikunzwe za Dominic Nic
1 Ashimwe - Dominic Nic
2 Ingoma ya Yesu - Dominic Nic
3 Gukora neza - Dominic Nic feat Faycal
4 Nditabye - Dominic Nic
Reba Video
Urukundo
Umuhanzi Dominic Nic
at 05:20
Labels: abahanzi nyarwanda, ibyamamare


text:
Amabati yo hepfo ni ubwoko bwibikoresho byo hasi bipfunyika bizwiho ubuhanga no gushushanya neza.Azwi munsi yizina ryinshi, harimo kwaduka kwaduka kwaduka, agasanduku kari munsi yimifuka hamwe nagasanduku k'isanduku, imifuka yo hepfo yimifuka inshuro ebyiri nkigisanduku, itanga iboneza rihuza ituze hamwe nuburyo bwinshi muburyo bwo gupakira ibintu bishya.
Niki kirenzeho, igipande cyo hasi gishobora gufata ubunini bwibicuruzwa byawe kandi bikazamura rwose kugaragara mubicuruzwa byinshi.Izi nyungu zubucuruzi zidashidikanywaho, zifatanije nubutaka bwo hasi bwibisaho byoroshye, bituma imifuka yo hasi yimifuka ihitamo gukundwa kwisi kwisi.
Amabati yo hepfo arakwiriye mubikorwa bitandukanye byinganda.Soma kugirango umenye byinshi.


text:
Nyagatare: Gufatanya kw’Abayobozi n’Abaturage bizabafasha kwesa imihigo
Ubwo hagaragazwaga imihigo ya 2020/2021, ikanasinywa hagati y’Ubuyobozi bw’Akarere ka Nyagatare n’abafatanyabikorwa, Minisiteri y’Ubuhinzi n’Ubworozi, yasabye abaturage n’abayobozi gukorera hamwe bakesa imihigo bihaye kuko ariyo soko y’iterambere.
Mukeshimana Gérardine, Minisitiri w’ubuhinzi n’ubworozi yavuze ko Akarere ka Nyagatare ari akarere kera gafite ubutaka bunini, gateye neza, bivuze ko hagiyemo ubushake bwo gukora vuba no gukora cyane kabyara umusaruro mwinshi ushobora gufasha n’utundi turere.
Minisitiri, yagize ati “Imihigo ntikorwa n’abayobozi gusa, ikorwa n’abaturage, icyo dufite n’inyota yo kwihuta mu iterambere, ntiryagerwaho rero bamwe bakora, abandi badakora, ni byiza ko mwese muhari kugeza kuri ba mutwarasibo, abaturage bose bajijuke, bamenye ko iterambere ari iryabo ribareba”.
Guverineri w’Intara y’Iburasirazuba, Mufulukye Fred yibukije ko umwanya wa 13 ku rwego rwa Karere uva kure, kuko akarere ka Nyagatare kigeze kuza ku mwanya wa 28 mu kwesa imihigo, karongera kagera ku mwanya wa 14, ubu kakaba karaje ku mwanya wa 13, yasabye ko bikwiye gukomeza kakazagera no ku mwanya wa mbere.
Umuyobozi w’akarere ka Nyagatare, Mushabe David Claudiane yavuze ibyo batabashije kugeraho bifitanye isano na COVID-19, ariko ko imishinga yose itararangiye yasinywe n’Akarere yose ko uyu mwaka bazayesa. Anagaragaza ibyo bagezeho harimo guha amazi abatishoboye ingo 500, uruganda rutunganya ibigori, gusana isoko rya Nyagatare no kubaka andi masoko mashya, kuvugurura santire z’ubucuruzi no kubaka ibyumba by’amashuri.
Imwe mu mihigo, aka karere kasinyiye ko kazesa harimo guhuza ubutaka kuri hegitali 35 zizahingwaho imyumbati, hegitali 35 zizahingwaho umuceri, hegitali 400 zizahingwaho soya no kubaka uruganda rutunganya amata y’ifu.
Ubusanzwe iterambere ry’ aka karere rishingiye ku buhinzi n’ubworozi.


text:
Rwamagana: Gufashwa kuhira byabakuye kuri toni 1 y’umusaruro bagera kuri 6
Ibi babitangaje ubwo Ihuriro ry’Abafatanyabikorwa b’Akarere ka Rwamagana bamurikaga ibikorwa bagezeho.
Ni mu rwego rwo guteza imbere umuco wo kugaragaza ibyo abafatanyabikorwa bakora, gukorera mu mucyo no gutanga serivise zinoze. Mu gutegura uyu munsi JAF y’Akarere ka Rwamagana yagira ngo yereke abagenerwabikorwa ibyo bakora, birimo guteza imbere imibereho myiza y’umuturage. Imihigo 94 y’Akarere JAF yayigizemo uruhare.
Mu bikorwa byakozwe harimo guha abahinzi imashini zibafasha kuhira imyaka. Nkusi Félicien wo mu Karere ka Rwamagana ni umwe mubafashijwe kongera umusaruro w’ubuhinzi, bahawe damu ibafasha kuhira yemeza ko zibafitiye akamaro kanini.
Yagize ati “Ndi umuhinzi wahingaga nka are 70 nkabona umusaruro wa toni 1 yonyine, ariko aho badukoreye damu, byadufashije kongera ubuso buhingwaho ubu nsigaye mpinga hegitari, kandi umusaruro wariyongereye navuye kuri toni 1 ngera kuri toni 6 z’umusaruro kuko ikibazo cy’amazi cyarakemutse.
Uwayezu Valens ni umuyobozi wa JAF mu Karere ka Rwamagana yavuze ko JAF ari ijisho ry’ubuyobozi bw’akarere mu kuzamura imibereho myiza y’abaturage, aho yagize ati “Ni urugendo ariko nubwo ari urugendo turishimira ko rufite aho rugeze, ntabwo abaturage bo mu Karere ka Rwamagana bakiri muri ba baturage babayeho ubuzima bubi cyane, kuko ibikorwa byose JAF ikora bitanga umusaruro mwiza”.
Yanavuze nubwo Umufatanyabikorwa wa MSAAD yusije ikivi, ibikorwa bazakomeza kubikurikirana nk’ijisho ry’ubuyobozi”.
Umuyobozi w’Inama Njyanama y’Akarere ka Rwamagana, Kabagambe Willison yavuze ko ntakintu wageraho hatarimo ubufatanye. Yagize ati “Nka Karere haragomba imbaraga, ubufatanye cyangwa abunganira imbaraga Akarere gafite kugira ngo twese tugere ku iterambere rya wa muturage, icyo nicyo turwana nacyo kugira ngo umuturage w’Akarereka Rwamagana, ndetse n’umuturage w’u Rwanda tumugeze ku iterambere”.
Umuyobozi w’intara y’iburasirazuba, CG Emmanuel Gasana yashimiye abafatanyabikarwa, kuko baje mu bufatanye bw’icyerekezo cy’igihugu bakaba abingenzi mu iterambere ndetse bagafasha mu miyoborere y’Igihugu. Yunze ati “Mbonereho kuvuga ngo tugeze hehe, turajya hehe,twakora iki kugira ngo ibyo dukora byose tubinoze neza. Reka twisuzume turebe ese ibyo twari turimo nibyo dukwiye kuba tukirimo? Ejo hashize uyu munsi aho turi naho tujya turajya hehe? Kuko igihugu kigomba kugira impinduka idasanzwe kandi nziza n’umuvuduko, hagakorwa ibintu byinshi byiza mu gihe gito, gukora umurimo mwiza kandi unoze ariko by’umwihariko mu nyungu rusange z’abanyarwanda”.
Yakomeje agira ati “Mwongere mwicare murebe. Mwubake ubumenyi n’ ubushobozi bw’abakozi kugira ngo bakore neza banatange serivise nziza. Ati bafatanyabikorwa tuzakomeza gufatanya, gukora ubuvugizi, ubujyanama, guhuza ibikorwa ndetse n’ibindi bijyanye n’umutekano”.
Bamwe mu bafatanyabikorwa ba JAF ni MSAAD, EPR, FXB, AEE, REBA EJO, Rwanda Women Network, Urugo rw’Amahoro.
Bimwe mubyo JAF yahiguye harimo ubuhinzi, ubworozi, imibereho myiza, Kubaka ECD (Ibigo Mbonezamikurire), Mini market, kubaka ubwiherero, kugeza amazi meza aho atari, kubaka ubukarabiro, gufasha urubyiruko kwihangira imirimo.
Aba bafatanyabikorwa banahize icyumba cy’amakuru (situation room) kijyanye n’igihe ibintu bikava mu mpapuro bikajya mu ikoranabuhanga, guhera ku Kagari kugera ku Karere. Hanatangwa certificate (impamyabushobozi) ku bafatanyabikorwa ba JAF.


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
IGICE CYA 38: GUHAMAGARIRWA KUGIRA IMIBEREHO YO KWIRINDA
Amagara mazima ni umugisha utagira uko ungana, kandi agira icyo apfana cyane n’umutima uhana no kwizera Imana kuruta uko abenshi babizi. Amagara mazima afite icyo akorera ubwenge bw’umuntu mu murimo, kandi akwiriye kurindanwa icyubahiro cyane nk’ingeso; kuko uko tuzarushaho kugira amagara mazima, ari ko tuzarushaho kugira umwete wo gushyira umurimo w’Imana imbere no guhesha abantu umugisha. 1 CT 294:IZI2 147.1
Ku itariki ya 10 Ukuboza 1871, nongeye kwerekwa yuko kongera gutunganya iby’umuze muke ari umugabane umwe w’umurimo ukomeye wo gutunganiriza abantu kuza k’Umwami. Amagara mazima ni isanga n’ingoyi ku butumwa bwa marayika wa gatatu nk’uko ukuboko n’umubiri bimeze. Umuntu yitaye ku mategeko cumi bya nikize, ariko Uwiteka ntiyahereyeko aza guhana abacumura amategeko atabanje kuboherereza ubutumwa bw’imbuzi. Marayika wa gatatu yamamaza ubwo butumwa. Iyo abantu baba barumviye amategeko cumi, bagahorana mu mibereho yabo ingeso z’ayo mategeko, umuvumo w’indwara wuzuye isi ntuba uriho.IZI2 147.2
Abagabo n’abagore ntibakwica amategeko agenga imibereho y’ibyaremwe bayicishije kwishimira irari ribi no kwifuza kubi, ngo babure kwica amategeko y’Imana. Ni cyo cyatumye Imana yemera ko umucyo w’ibyerekeye umuzemuke uturasira, kugira ngo tubashe kureba icyaha cyacu icyo ari cyo igihe twishe amategeko yashyize mu bugingo bwacu. Umunezero wacu wose cyangwa umubabaro bishobora kubonerwa mu kumvira cyangwa mu gucumura amategeko agenga imibereho y’ibyaremwe. Data wa twese w’umugiraneza wo mu ijuru areba imimerere iteye agahinda y’abantu bafite imibereho yo kwica amategeko yashyizeho, bamwe bayica bayazi, ariko abenshi bakayica batayazi. Kandi kubw’urukundo n’impuhwe agirira abantu. Amurikisha umucyo wo kumurikira umurimo w’amagara mazima. Yatanze amategeko yayo n’igihano kizakurikira abayagomeye, kugira ngo abantu bose babashe kwiga no kwitondera kugira imibereho ihuje n’amategeko agenga imibereho y’ibyaremwe. Yamamaje amategeko yayo mu buryo bwumvikana cyane maze iyashyira ahagaragara kugira ngo abe nk’umudugudu wubatswe mu mpinga y’umusozi. Abantu bose bashobora kuyasobanukirwa babishatse. Abantu b’abapfapfa ntibazabibazwa. Kumvikanisha amategeko agenga imibereho y’ibyaremwe no guhendahendera abantu kuyumvira, ni umurimo ugendana n’ubutumwa bwa marayika wa gatatu wo gutegurira abantu kuza k’Umwami. 2 3T 161;IZI2 147.3


text:
Imyigaragambyo yo kwamagana itsinda rya Satani muri Amerika mu mujyi wa Portland, abakirisitu benshi bigaramgambije bamagana umugambi w’abiyise itsinda rya Satani batangaje ko bagiye gushinga ishuri rya Satani.
Itsinda rya Satani risanzwe rifite urusengero muri Amerika riteraniramo, Abayoboke b’iri tsinda bari batangarije CNN dukesha iyi nkuru ko bagiye gutangiza ishuri naryo rizajya ryigisha ibya Satani.
Ibi byababaje Abakirisitu benshi muri Amerika bahise batangaza ko batari bwihanganire uyu mugambi ngo batume ushyirwa mu bikorwa, ibintu bavuga ko byaba ari kwigisha abana b’Amerika ubukozi bw’ibibi.
Abakirisitu kuri ubu bategereje ko ubuyobozi bubasinyira impapuro zibemerera kujya kwigaragambiriza imbere y’urusengero rwa Satani.
Ubuyobozi bw’aka gace gaherereyemo idini rya Satani bwatangaje ko abantu barenga ibihumbi 87 bamaze gusinya bamagana idini rya Satani.
Uwitwa Slobodnik yagize ati “Abayoboke ba satani bari mu mwijima n’amabeshyo, iyo tuvuze ngo Imana ihe umugisha Amerika tuba tubihamya. Dukunda Imana, Satani nta jambo afite mu muco wacu, Satani ntiyakwinjizwa mu ishuri mu mashuri y’abana bacu kuko ntidushyigikiye ko babeshywa”
Imyigaragambyo muri Amerika ikomeje kuba akamenyero nyuma y’uko abashyigikiye Clinton bari bamaze iminsi birara mu mihanda, ubu hatangiye indi myigaragambo yo kwamagana abayoboke ba Satani. Ibi byose ni ibyongerera akazi perezida mushya wa Amerika Donald Trump.


text:
Uwo munsi Yezu ava imuhira, maze yicara ku nkombe y’inyanja. Abantu benshi bamuteranira iruhande, bituma ajya kwicara mu bwato, naho rubanda rwose ruhagaze ku nkombe. Ababwirira byinshi mu migani, ati «Umubibyi yavuye iwe ajya kubiba. Nuko igihe abiba, imbuto zimwe zigwa iruhande rw’inzira, inyoni ziraza zirazirya. Izindi zigwa mu rubuye, ntizahasanga igitaka cyinshi, nuko zimera vuba, kuko igitaka cyari gike; izuba rivuye zirashya, ziruma, kuko zitari zifite imizi. Izindi zigwa mu mahwa, amahwa arakura, nuko arazipfukirana. Izindi zigwa mu gitaka cyiza, nuko zera imbuto, imwe ijana, indi mirongo itandatu, indi mirongo itatu. Ufite amatwi, niyumve!»
Abigishwa baramwegera, baramubaza bati «Igituma ubabwira mu migani ni iki?» Arabasubiza ati «Mwebweho mwahawe kumenya amabanga y’Ingoma y’ijuru; naho bo, ntibabihawe. Kuko ufite byinshi ari we uzongererwa agakungahara; naho ufite bike, n’icyo yari afite bazakimwaka. Ni cyo kintera kubabwirira mu migani, kuko bareba ntibabone, batega amatwi ntibumve kandi ntibasobanukirwe. Bityo ubuhanuzi bwa Izayi bubuzurizwaho, ngo
’Kumva muzumva, ariko ntimuzasobanukirwa;
kureba muzareba, ariko ntimuzabona.
Kuko umutima w’uwo muryango unangiye,
bipfutse amatwi bahunza n’amaso,
bagira ngo batabona, bagira ngo batumva,
bagira ngo umutima wabo udasobanukirwa,
bakisubiraho, nkabakiza!’
Mwebweho, amaso yanyu arahirwa kuko abona, n’amatwi yanyu arahirwa kuko yumva. Ndababwira ukuri: abahanuzi benshi n’intungane nyinshi bifuje kubona ibyo muruzi ntibabibona, kumva ibyo mwumva ntibabyumva!
Mwebweho rero, nimwumve icyo umugani w’umubibyi uvuga. Umuntu wese wumva ijambo ry’Imana, ariko ntaryiteho, ameze nk’imbuto yabibwe iruhande rw’inzira: Sekibi araza akamukuramo icyari cyabibwe mu mutima we. Imbuto yabibwe mu rubuye, isobanura umuntu wumva ijambo, ako kanya akaryakirana ibyishimo, nyamara ntirimucengeremo ngo rimushingemo imizi kubera ko ahora ahindagurika; iyo hadutse amagorwa cyangwa ibitotezo bitewe n’iryo jambo, agwa ako kanya. Naho imbuto ibibwe mu mahwa, yo isobanura umuntu wumva neza ijambo, ariko imihihibikano y’isi n’ibishuko by’ubukungu bigapfukirana iryo jambo, rigapfa ubusa. Hanyuma imbuto ibibwe mu gitaka cyiza, isobanura uwumva ijambo akaryitaho: uwo arera akabyara imbuto, umwe ijana, undi mirongo itandatu, undi mirongo itatu.»


text:
Gisele wari uherutse gukora ubukwe abantu bakundaga ijwi rye yitabye Imana
Ku mugoroba wo kuri uyu wa kane tariki 15 Nzeri 2022 ,nibwo ku mbuga nkoranyambaga hatangiye gusakara inkuru y’urupfu rwa Gisele Precious wakoraga umurimo wo kuramya no guhimbaza Imana ,cyane mu itotrero rya ADEPR.
Nsabimana Gis√®le Precious yitabye Imana azize urupfu rutunguranye kuko yaguye iwe aho yari asanzwe atuye n’umuryango we mu mujyi wa Rubavu , Gisele yaherukaga kwibaruka imfura ye n’umugabo we Niyonkuru Innocent ku wa 28 Kanama 2022.
Ntago haramenyekana neza ikihishe inyuma y’urupfu rwa Gisele mu byukuri , Gisele yatangiye kuririmba akiri muto binyuza mu Cholare yagiye abamo mu itorero rya ADEPR yakuriyemo, kuririmba ku giti cye yabitangiye mu mwaka wa 2017, akaba yakundirwaga ijwi rye ryiza.
Imana ikomeze abasigaye


text:
Uruzinduko rwa Papa Theodoros II ruteganyijwe kuwa 20 Ukwakira 2022, aho azanagira uruhare mu bindi bikorwa bitandukanye by’iri dini mu Rwanda nko gutaha urusengero rwa Paruwasi ya Rwamagana, kuganira n’abayobozi bakuru b’igihugu n’ibindi.
Theodoros II, ni umwe muri ba Papa icyenda bayoboye idini y’Aba-Orthodox kuri ubu ifite abayoboke benshi mu bihugu biri mu Burasirazuba bw’Isi.
Kiliziya ya Orthodox yemerewe bwa mbere gukorera ku butaka bw’u Rwanda mu 2013. Yatangiriye mu karere ka Kirehe ahitwa mu Kaziba. Kugeza ubu ifite abayoboke babarirwa hagati y’ibihumbi birindwi n’umunani.
Musenyeri w’Aba-Orthodox ushinzwe u Rwanda n’u Burundi, Innocentios Byakatonda, yabwiye IGIHE ko ari ibyishimo kuba bagiye kwakira bwa mbere Papa ushinzwe Afurika.
Ati “ Papa azaza mu Rwanda kuduha umugisha. I Rwamagana hari urusengero rushyashya niwe uzaruha umugisha kugira ngo dutangire kurusengeramo. Ni ubwa mbere uhagarariye Orthodox azaba aje mu Rwanda kandi n’urusengero azaha umugisha ni urwa mbere mu Rwanda.”
Musenyeri Innocentios Byakatonda yavuze ko biteguye kwagura imirimo yabo igamije guhindura imibereho y’abaturarwanda, aho bateganya kubaka amavuriro ndetse n’amashuri.
Orthodox ifite Paruwasi umunani mu gihugu hose , harimo Paruwasi ya Kaziba muri Kirehe, iya Rwabutazi muri Kirehe, Gashongora muri Kirehe , iya Rwamagana, iya Gishali, iya Nyagasambu, iya Nyamata, iya Butare, iya Gisenyi ndetse n’iya Cyangugu.
Kiliziya ya Orthodox igaragaza ko imaze guhindura imibereho y’abaturage batuye muri Paruwasi zose ikoreramo, aho ibafasha kwibumbira mu matsinda agamije kwiteza imbere, guha abatishoboye ubwisungane mu kwivuza, kubakira abatishoboye amazu yo guturamo ndetse no kwishyurira abana amashuri.
Idini ry’aba- Orthodox ryiganje mu Burasirazuba bw’Isi, rikagira abayoboke basaga miliyoni 200. Mu myaka isaga ibihumbi ishize, iri dini ryari rifatanye na Kiliziya Gatolika ariko biza gutandukana kubera kutumvikana ku myemerere.
Ni idini rifite abayoboke benshi mu Bugereki, u Burusiya na Turikiya. Nubwo bagira abayobozi bahagarariye uduce twa Orthodox bita Papa, ntabwo ububasha n’uko Abagatolika bafata Papa nk’umusimbura wa Petero ku Isi ariko aba-Orthodox bamufata. Bo bemera ko ari umuntu wo kubaha ariko usanzwe kandi ukora amakosa.
Ikindi gitandukanya Orthodox n’abagatolika, ni uko aba mbere batemera Bikira Mariya nk’utarasamanywe icyaha, bamufata nk’umuntu nk’abandi.
Mu gihe abasenyeri n’abapadiri ba Kiliziya Gatolika badashaka abagore, aba –Orthodox bo barabyemerewe.
Mu gihe kandi iminsi mikuru ya Kiliziya Gatolika igendera kuri kalendari y’ubu izwi nka Grégorien, aba-Orthodo bo bagendera kuri Kalendari yakoreshwaga n’abaromani ba kera izwi nka Calendrier Julien.


text:
Honorine Tuyishimire, Umuyobozi w’ihuriro ry’abafite bw’ubugufi bukabije avuga ko ibitanda byo kwa muganga n’ibindi bikoresho byaho bitorohereza abafite ubumuga bw’ubugufi bukabije.
Hiyongeraho imyumvire ya bamwe mu baganga batumva ko ufite bene ubu bumuga afite uburenganzira bwo kubyara.
Ati "Umuntu ufite ubumuga bw’ubugufi bukabije bakomeza kumubona nk’umwana, bakumva ko we adakwiriye kugira umuryango nk’abandi, niba bamubonye atwite babifata nko guhohoterwa n’iyo yaba yabigizemo uruhare".
Tuyishimire avuga ko kuba abantu bakomeza gufata umuntu ufite ubumuga nk’umwana bituma bamuhisha amakuru ku buzima bw’imyororokere, cyangwa yasama yajya kwa muganga bakamubaza ngo nkawe utitwa ute?.
Indi mbogamizi ituma batabona serivise y’ubuzima bw’imyororokere uko bikwiye ni uko hari abanga kubatereta bumva ko bashobora guhanwa kimwe n’uwahohoteye umwana.
Mukandayisenga Vestine, ufite ubumuga bwo kutabona avuga ko iyo bagiye kwa muganga gusaba serivise z’ubuzima bw’imyororokere babura uko batekerereza muganga ikibazanye bitewe n’uko umuntu uba wabaherekeje nawe yinjira mu isuzumiro.
Iki kibazo abafite ubumuga bwo kutabona bagihuriyeho n’abafite ubumuga bwo kutumva no kutavuga kuko nabo bikibasaba kwitwaza umusemuzi bitewe n’uko abaganga batazi ururimi rw’amarenga.
Umwe yagize ati "Iyo ugiye gusaba serivise yo kuboneza urubyaro uri umukobwa, uwaguherekeje mukinjirana mu isuzumiro, ugira isoni zo kuvuga ko uje kuboneza urubyaro uwo musemuzi cyangwa umuntu waguherekeje abyumva ugahindura ukavuga ko uri kubabara mu nda. Ugataha serivise yakujyanye utayibonye".
Umwe mu bajyanama b’ubuzima wo mu karere ka Karongi, Nirere Marie Antoinnette, yabwiye IGIHE ko hari abafite ubumuga bahatirwa guterwa inda kuko ababyeyi babo baba batizeye ko bazabona umugabo ngo bashyingirwe.
Ati "Mu bantu bagifite imyumvire yo hasi, hari igihe umubyeyi aba abona umukobwa we nta musore azamubona, kandi wenda yaramubyaye ari umwe, akazana umusore akamutera inda kugira ngo yibonere umwuzukuru, akajya amumuhekera".
Umukozi w’urugaga rwo kurwanya virusi itera Sida no guteza imbere ubuzima mu bantu bafite ubumuga (UPHLS), Mukeshimana Claudine, avuga ko bafatanya Leta gushakira umuti izi mbogamizi.
Ati "Abaganga tubasha kumenya uko bashobora gufasha umuntu ufite ubumuga ubwo ari bwo bwose. Twabahaye amahugurwa ku rurimi rw’amarenga no gufasha umuntu utabona. Tunakorana n’ibitaro n’uturere kugira ngo badufashe gutanga ayo masomo mu bigo nderabuzima tutageramo".
Bihira Innocent, umukozi mu ishami ry’ubuzima mu karere ka Karongi, avuga ko mu rwego rwo gufasha abafite ubumuga kubona serivise z’ubuzima bw’imyororokere bagiye gushaka uko hakorwa inyandiko zisobanurira ibijyanye n’izi serivise ku buryo bazigiraho amahugurwa ahagije.
Ibarura rusange rya 2012, ryagaragaje ko mu Rwanda abafite ubumuga ari ibihumbi 450 bahwanye na 5% by’ abaturage bose.


text:
Izi nka zakubiswe n’inkuba ku mugoroba wo kuri uyu wa Kane tariki ya 22 Nzeri 2022 mu mvura nyinshi yaguye muri aka Karere mu Mudugudu wa Karuhozi mu Kagari ka Mbale mu Murenge wa Karangazi.
Umunyamabanga Nshingwabikorwa w’Umurenge wa Karangazi, Mutesi Hope, yabwiye IGIHE ko koko izi nka zakubiswe n’inkuba izisanze mu rwuri zihita zipfa, asaba aborozi gushyira inka mu bwishingizi kugira ngo nizigira ikibazo bajye bishyurwa.
Ati “Turashishikariza aborozi gushyira inka mu bwishingizi kuko byabafasha mu gihe habaye ikibazo nk’iki kudahomba burundu, ubu rero ikiribukurikire ni ugufashanya mu buryo busanzwe abantu bakagira umutima w’impuhwe ni gushyigikira uwagize ibibazo agatabarwa.”
Akarere ka Nyagatare kamaze iminsi gapfusha inka nyinshi zikubitwa n’inkuba, urugero rwa hafi ni umuturage wo mu Murenge wa Rwempasha aho inkuba yakubise inka ze enye tariki 7 Nzeri.
Undi ni umuturage witwa Kobusingye Scovia wo mu Karere ka Nyagatare tariki 14 Kanama 2021 wapfushije inka icyenda zikubiswe n’inkuba aza gushumbuahwa inka 28 n’abaturage, banamwitura uburyo umuryango we ubabanira neza.


text:
Inyigisho yo ku wa gatatu w’icyumweru cya 2 cya Pasika, umwaka A
Bavandimwe, Yezu Kristu akuzwe iteka!
Muri iki gihe cya Pasika turimo, Nyagasani Yezu Kristu akomeje kuduha kumva igisobanuro cy’umusaraba yemeye guheka, urupfu yapfuye ndetse n’umutsindo adusangiza twe abamuyobotse. Igisobanuro nta kindi ni Urukundo! Byose abikorana urukundo kandi kuko Imana ubwayo ari urukundo, urwo idukunda na rwo ruhoraho. “Koko Imana yakunze isi cyane, bigeza ho itanga umwana wayo w’ikinege kugira ngo uzamwemera wese atazacibwa ahubwo azagire ubugingo bw’iteka”. Iri banga rikomeye Yezu ubwe aduhishuriye dukwiye kuryakira mu mutima wacu nk’impano isumbye izindi zose agaciro.
Mu buzima busanzwe si kenshi abantu babwirana babikuye ku mutima ko bakundana nta kibyihishe inyuma, nta nyungu bakurikiranye. Ndetse n’iyo bibayeho si ko iteka biramba! Iyo umwe ahemutse, rwa rukundo rurakonja cyangwa se rukazima! Ku rundi ruhande kandi urukundo rwacu usanga ari mpa nguhe ndetse tukavugira mu bigereranyo tuti “gukunda utagukunda ni nk’imvura igwa mu ishyamba”! Ku Mana si uko bimeze!
Imana iragukunda! Imana iragukunda cyane ku buryo byageze aho itanga umwana wayo w’ikinege kugira ngo utazacibwa ahubwo uzagire ubugingo bw’iteka! Wari ubizi ko Imana igukunda? Urwo rukundo ni urw’agaciro gakomeye ku buryo nta kintu kibaho warugura: “Umuntu watanga umutungo w’urugo rwe rwose, akeka ko yawugura urukundo, nta kindi yaronka, uretse umugayo” (Ind 8,7b) Ntushidikanye ko Imana igukunda! Kubyemera no kwakira urwo rukundo ni wo mukiro! Ni wo munezero umutima wa muntu uharanira iteka ariko akawushakira aho utari. Kutakira iyo mpano y’urukundo ni byo bizazana urubanza n‘ubucibwe! Gusa rimwe iyo umuntu yugarijwe aribaza ati: nk’ubu Imana yampoye iki?
Uwamenye uburyo Imana imukunda, ntakangwa n’ingorane zitabura muri ubu buzima, ntacibwa intege n’umusaraba ahetse, ahubwo arushaho kubona uburyo Nyagasani amuri hafi, bikamukomeza, na we agakomeza urugendo rwe yemye.
Urugero ni Intumwa zitakanzwe n’uburoko ndetse n’ibiboko ahubwo zigakomeza kubwira rubanda amagambo y‘umukiro! Nk’uko Nyagasani yohereje Umumalayika we agakura intumwa mu buroko rusange kandi imiryango yari ikinze, natwe kwakira ingabire ya Kristu wazutse bidukure mu buroko isi ishaka kudushyiramo itwibagiza ko twacunguwe n’amaraso ya Kristu, bitumare ubwoba kandi bidutere umuhate wo kuzuza inshingano dufite zo kuba abahamya ba Kristu wazutse mu buzima bwacu bwa buri munsi. Umubyeyi Bikiramariya, we watubimburiye kwakira umucunguzi ndetse mu bubabare yagize nk’umubyeyi agaheka umusaraba ku mutima we, aturongere inkabire yo kwakira ugucungurwa Yezu Kristu yatuzaniye no kubibera abahamya.
Padiri Joseph UWITONZE/ mu Budage


text:
Kuwa gatandatu taliki 3/11/2018 muri kiliziya iherereye Gijzegem mu gice kivuga igifurama habereye misa yo kwizihiza imyaka 75 Musenyeri Servilien Nzakamwita amaze avutse.
Iyo misa yari yateguwe n’abandimwe ba Musenyeri Nzakamwita batuye mu Bubiligi bafatanije n’inshuti n’abavandimwe.
Missa yasomwe na Musenyeri Nzakamwita ubwe akikijwe na Musenyeri Frédéric Rubwejanga uri mu kiruhuko cy’izabukuru akaba aba muri abbaye ya Scourmont mu Bubiligi na Musenyeri Vénuste Linguyeneza uba Waterloo naho ni mu Bubiligi. Hari n’abapadiri batandatu harimo abavuye mu Budage.
Musenyeri Linguyeneza niwe wavuze ubuzima n’imibereho ya Musenyeri Nzakamwita. Yavuze ko yamusanze mw’iseminari nkuru ya Nyakibanda amukuriye. Yashumangiye ko ari umugabo w’ukuri, utica umugambi ngo akaba yubahiriza isaha cyane. Ibyo byagaragaye aho yabaye hose.
Mw’ijambo rye Musenyeri Nzakamwita yavuze ko ashimira imana kuba yaramuhaye imbaraga zo gusohoza inshingano ze mu myaka 47 amaze mu busasardoti. Yavuze ko ananiwe akaba yarandikiye Papa ko yamuha uruhushya rwo kujya mu kiruhuko agashaka undi umusimbura.
Musenyeri Rubwejanga nawe yashimye Nzakamwita uburyo yitangiye imirimo imana yamushinze avuga ko baziranye cyane kuko ari we wamusezeranije aba Musenyeri.
Missa yari yitabiriwe n’abakristu baturutse imihanda yose : abakomoka muri paruwasi ya Rushaki aho Musenyeri avuka, abo muri
paruwasi ya Janja aho Mgr Nzakamwita yabaye imyaka 12, avuye mu Ruhengeri aho yari amaze imyaka 5, abize mw’iseminari nto yo ku Rwesero nayo yategetse imyaka myinshi, abize mw’iseminari nkuru ya Rutongo aho yigishije, abo muri diyosezi ya Byumba abereye umushumba imyaka 22 n’abandi bakristu benshi.
Twibutse ko Musenyeri Nzakamwita yavukiye muri Komini Kiyombe ya kera, Perefegitura ya Byumba ubu iri mu karere ka Nyagatare, tariki 20 Mata 1943.
Yize amashuri abanza kuva muri 1952 kugeza 1957, akomereza mw’iseminari nto ya Rwesero yinjira mw’iseminari nkuru ya Nyakibanda mu mwaka wa 1965, ahabwa ubupadiri tariki 11 nyakanga 1971.
Yabaye muri paruwasi zitandukanye : Ruhengeri (imyaka 5), Janja (imyaka 12). Muri 1989 yagiye kwiga mu Bubiligi muri Lumen Vitae agaruka mu 1991 ajya kwigisha mw’iseminari nkuru ya Rutongo. Yahawe ubwepiskopi tariki 25 werurwe 1996, aba umushumba wa Diyosezi ya Byumba kugeza ubu.
Gaspard Musabyimana


text:
Impinduka: Vestine na Dorcas igitaramo cyabo amataliki yahindutse
Umubiri wa Yanga ugiye kugezwa mu Rwanda
Nkusi Thomas wamenyekanye nka “Yanga” mu gusobanura filimi, agiye guherekezwa mu cyubahiro nyuma y’icyumweru kirenga yitabye Imana azize uburwayi yari amaranye iminsi. Yaguye muri Afurika y’Epfo aho yari arwariye.
Nkuko gahunda yatangajwe n’umuryango we ibigaragaza, Yanga witabye Imana ku wa 17 Kanama 2022 azabanza gusezerwaho n’abo muri Afurika y’Epfo kuwa 26 Kanama 2022.
Bukeye bwaho kuwa 27 Kanama 2022 saa moya za mu gitondo nibwo umubiri we uzagezwa i Kigali. Ku cyumweru tariki 28 Kanama 2022 inshuti n’umuryango we bazakora umuhango wo kwizihiza ubuzima bwe uzabera mu Bugesera aho yari atuye.
Biteganyijwe ko Yanga azashyingurwa kuwa Mbere tariki 29 Kanama 2022.
Yanga yari yaragiye muri Afurika y’Epfo muri Mata uyu mwaka, icyo gihe yari ajyanye abana be kugira ngo basure umubyeyi wabo cyane ko ariho akorera. Agezeyo, yaje gufatwa n’uburwayi, araremba biza kurangira yitabye Imana mu gitondo cyo kuwa 17 Kanama 2022.
Yanga yamenyekanye asobanura filime. Yatangiye gusobanura filime afite imyaka 17 ubwo yigaga mu mashuri yisumbuye.
Gusobanura byamuhaye amafaranga ndetse bituma amenyekana kugeza ubwo mu 2012-2013 yaje kubihagarika kuko yabonaga isoko rya filimi zisobanuye ritangiye kugenda nabi.
Mu 2018, Yanga yaje kugira uburwayi bukomeye, arwara ikibyimba ku gifu cyaje kumutera kanseri.
Akimara kumenya ko arwaye gutya, yarihebye bikomeye atangira gushaka abakozi b’Imana ngo bamusengere.
Nyuma y’igihe arwaye kanseri, yaje kuyikira nta muntu umubaze, ahita akomerezaho urugendo rwe rwo gushima Imana, atangira gukora ivugabutumwa. Mu biganiro bye yari amaze igihe atanga yavugaga ashize amanga ko ashimishijwe no kuba yaramenye Imana kandi akaba ayikorera.


text: CET8312 Piezoelectric Quartz Dynamic Weighing Sensor ifite ibiranga intera yagutse, ihamye yigihe kirekire, isubirwamo ryiza, ibipimo bihanitse kandi byihuta cyane, bityo rero birakwiriye cyane cyane kubipima gupima imbaraga.Nibikomeye, byamburwa imbaraga zapima sensor ishingiye ku ihame rya piezoelectric nuburyo bwa patenti.Igizwe na piezoelectric quartz kristal urupapuro, isahani ya electrode hamwe nibikoresho byihariye bitwara ibiti.Igabanijwemo metero 1, metero 1.5, metero 1.75, uburebure bwa metero 2, irashobora guhurizwa hamwe muburyo butandukanye bwimikorere yumuhanda, irashobora guhuza ningufu zipima uburemere bwumuhanda.


text:
Muri rusange, amarira ni umusaruro uva ku marangamutima ya muntu., buri wese ku kigero cye agira amarira. Kurira biterwa n’impamvu zitandukanye zirimo: umubabaro ukabije, ibyishimo. Ni muri urwo rwego tugiye kurebera hamwe ubwoko bw’amarira ndetse n’ inyungu zo kurira.
Kurira ntabwo bigenewe abana, abagore, abantu bakunda kugaragaza amarangamutima, abantu boroheje, buri wese ashobora kurira kandi ni inzira nziza yo kugera ku bwisanzure bw’amarangamutimma ndetse no kugira umutima ukeye. Kurira rero biri mu buryo butandukanye:
Amarira atewe n’umubabaro
Ubu bwoko bw’amarira bukunze kugarara cyane mu gihe umuntu ababaye cyangwa se yatajaje ibyishimo. Aha umuntu arira igihe kitari kigufi kuko ashobora guhera ku minota 2 kugeza ku isaha 1. Iyo umuntu amaze kurira ahinduka mushya agakomeza ubuzima abohotse.
Amarira atewe n’ibyishimo
Aya marira abaho mu gihe umuntu abonye ikintu kimutunguye kandi kimuteye umunezero mwinshi bigatuma aba atagishoboye kugenzura amarangamutima ye bityo akarira. Urugero: umuntu yatsindiye ibihebo mu marushanwa atabikekaga.
Amarira y’abana bato
Muri rusange abana bose bararira, ibi bigaragaza ko baba bashaka kwibutsa ababyeyi cyangwa ababarera ko bakeneye kwitabwaho no guhabwa ibyo bakeneye.
Amarira atewe n’ubwoba
Ni ukurira bitagira gitangira, ufite ubwoba bwinshi bitewe nikintu giteye ubwoba ubonye, aha umuntu ahumeka insigane ndetse rimwe na rimwe akaba yabura umwuka.
Kurira amarira y’ingona
Ubu buryo bwo kurira ntibusanzwe kuko umuntu arirekura akarira nk’abana amarira ashoka ari menshi, iyi nyito rero bayikuye ku ngona kuko irira amarira menshi cyane yisuka nk’amazi yo mu bwogero (douche). Ingona kandi ntiba irizwa n’uko ibabaye ahubwo niko iteye
Mbese iyo umuntu arize hari icyo yunguka?
Abantu benshi bibwira ko kurira ari ikimenyetso kigaragaza intege nke, ariko science yo siko ibibona, ihamya ko kurira ari ingenzi mu buzima " Michael Trimble, uwanditsi wigitabo cyitwa: ‘Why Humans Like To Cry’ yavuze umumaro wo kurira:
Kurira biruhura umuntu
Kurira ni ingenzi cyane biruhura umuntu ako kanya, ubushakashatsi bwagaragaje ko kurira bifasha ubwonko kurekura umusemburo ufasha umubiri kuruhuka.
Kurira bitanga ubufasha
Ku bantu bafite umuco, Iyo umuntu arize, bagenzi be bari hafi ye bahita baza kumubaza ikimuteye kurira hanyuma bakamufasha uko bashoboye
Kurira bimara umubababaro
Amarira afasha umusemburo witwa oxytocin, uyu musemburo ushinzwe gutuma umuntu agubwa neza ku mubiri no mu mitekerereze, ni muri urwo rwego bishobora kugabanya umubabaro ndetse bikongera imibereho myiza.
Kurira bifasha gusinzira
Ubushakashatsi bwagaragaje ko kurira bifasha cyane abana gusinzira neza. No ku bakuru bibaho ariko ku kigero gito.
Kurira birwanya microbe
Kurira bifasha mu kwica microbe zangiza amaso, ikindi kurira byoza amaso.
Kurira bifasha amaso kureba neza
Amarira yoza amaso bigatuma umuntu areba neza nta nzitizi.
Icyo Bibiliya ibivugaho
Ku bizera Yesu, kurira si ibyo mu kinyejana cya none ahubwo byahozeho. Kurira si ibya rubanda rugufi kuko umwami Dawidi nawe yarariraga.
Kurira ni ikimenyetso cyo gutabaza: (Zaburi:7-8)
Aha ni igihe umwami Dawidi yari afite ababisha bamugose aravuga ati:(Uwiteka hagurukana umujinya wawe,wihagarikire kurwanya gushega kw’abantera kandi unkangukire washyizeho urubanza.)
Kurira ni ikimenyetso cyo kwatura
Kurira bigaragaza agahinda umuntu atewe n’ibyaha yakoze (Ezira10:1)
Nuko Ezira agisenga yatura, kandi arira n’amarira yikubise hasi imbere y’inzu y’Imana,iteraniro rinini cyane rivuye mu bisilayeli, abagabo n’abagore n’abana bato bateranira aho yari yari, kandi abantu barariraga cyane.
Kubw’ibyo rero, amarira ni igisobanuro cy’ubuzima bwa muntu. Bigaragaza ko umuntu avukira mu cyaha. Aho icyaha kiri, amarira nayo agomba kuhaba. Gukomereka imitima, ibitera agahinda no kwibuka ibyatubayeho ahahise ibi byose bitera amarira,impamvu ishobora gutuma abantu batarira ni ukwibagirwa ibyababayeho mu mateka yabo. Mu by’ukuri, gusuka amarira bigaragaza ko umuntu yibutse umubabaro w’ahahise ku buzima bwe.
Sources: www.aao/eye-health/ask-ophtalmology
Holly bible


text:
Ibicuruzwa biroroshye,mucyo kandi yoroheje,irashobora kugororwa cyangwa no kuzunguruka ku nguni nini, kandi irashobora gukatirwa icyarimwe;irashobora guhuzwa neza kurukuta rwikirahure idasenya imiterere yumwimerere;ecran ntigaragara iyo idakina,
Ntabwo bigira ingaruka kumatara yo murugo, urebye kure, nta kimenyetso cyo kwishyiriraho ecran Umucyo kandi unanutse, ubunini bwa ecran ya ecran irashobora kuba munsi ya 1mm;uburemere buke
Munsi ya 5kg
Igicuruzwa gifite ubworoherane cyane kandi gishobora kugororwa uko bishakiye nkimpapuro
Indirimbo, ibicuruzwa rero nabyo biroroshye cyane gukora imiterere itandukanye no kuyitunganya
Ibikoresho ni murwego rwohejuru kandi rwizewe, kandi ibikoresho fatizo bikoreshwa birashobora kurwanya imirasire ya ultraviolet kandi irashobora
Murebure bihagije kugirango ukoreshwe mumirasire yizuba ryinshi
Mugaragaza irashobora gushikana hejuru kandi ifite ibara ryinshi, kandi ikirahure ntikizagira ingaruka nyuma yo kuzimya
Gukorera mu mucyon'amatara
Igihe cyo kohereza: Gashyantare-10-2022


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ibyo Bibiliya itwigisha
Kristo yavuze iby’umutima wo kwambara, kandi yaburiye abayoboke be. Ni koko yabategetse kutiganyira. “None se, ikibaganyisha imyambaro ni iki? Mutekereze uburabyo bwo mugasozi, uko bumera; ntibugira umurimo, ntibuboha imyenda; kandi ndababwira yuko Salomo mu bwiza bwe bwose atarimbaga nk’akarabyo kamwe ko muri ubu.” Ubwibone no gushayisha mu byo kwambara ni ibyaha umugore akunda cyane; kubw’ibyo aya mategeko ni we abwirwa. Mbega ukuntu agaciro k’izahabu cyangwa imaragarita cyangwa imyenda y’umurimbo y’igiciro cyinshi ari gake, iyo ukagereranije n’ubugwaneza n’ubwiza bwa Kristo!IZI2 100.3
Neretswe ibyanditswe bikurikiyeho. Marayika yaravuze ati: “Birakwiriye kwigisha ubwoko bw’Imana.” “Kandi n’abagore ni uko ndashaka ko bambara imyambaro ikwiriye, bakagira isoni birinda; kandi batirimbisha kuboha umusatsi, cyangwa izahabu, cyangwa imaragarita, cyangwa imyenda y’igiciro cyinshi, ahubwo birimbisha imirimo y’ingeso nziza, nk’uko bikwiriye abagore bavuga yuko bubaha Imana.” (1 Timoteyo 2:9, 10). “Umurimbo wanyu we kuba uw’inyuma, uwo kuboha umusatsi, cyangwa uwo kwambara izahabu cyangwa uwo gukanisha imyenda: ahubwo ube uw’imbere, uhishwe mu mutima, umurimbo utangirika w’umwuka ufite ubugwaneza n’amahoro, ni wo w’igiciro cyinshi mu maso y’Imana. Abagore bera ba kera biringiraga Imana ni ko birimbishaga.” 1 Petero 3:3-5.IZI2 100.4
Benshi babona ko ayo mategeko ari aya kera cyane adakwiriye kwitabwaho; ariko uwayahaye abigishwa be yari azi akaga gaturuka ku gukunda imyambaro ko mu gihe cyacu, maze atwoherereza urwibutso rwo kutuburira. Mbese tuzita kuri uwo muburo tube abanyabwenge?IZI2 101.1
Abashaka gukurikiza Kristo by’ukuri bazitonda cyane ku byerekeye imyambaro bambara; bazahirimbanira gusohoza ibishakwa by’iri tegeko (1 Petero 3:3-5) ryatanzwe n’Umwami ku mugaragaro.IZI2 101.2
Kwiyanga mu myambaro ni umugabane w’inshingano yacu ya Gikristo. Kwambara bidakurura amaso, kwivutsa umunezero w’umurimbo w’ibintu byakozwe mu izahabu n’umurimbo w’uburyo bwose, bigira icyo bihuriraho no kwizera kwacu. 43T 366;IZI2 101.3
Abenshi bakennye kwigishwa uburyo bakwiriye gusa mu iteraniro ryo gusenga ku munsi w’Isabato. Ntibakwiriye kuza imbere y’Imana bambaye imyambaro isanzwe yambawe mu mibyizi. Bose bakwiriye kugira umwambaro unyuranye n’undi wo ku Isabato, kugira ngo ujye wambarwa mu gihe cyo mu iteraniro mu nzu y’Imana. Mu gihe tudakwiriye gushushanywa n’ab’isi, ntidukwiriye kwirengagiza ibyerekeye ku buryo dukwiriye gusa inyuma. Dukwiriye kubonera dufite isuku, n’ubwo tutirimbishije. Abana b’Imana bakwiriye kubonera imbere n’inyuma. 56T 355;IZI2 101.4
cyane cyane abagore b’abagabura bacu bakwiriye kwitonda ntibitandukanye n’ibyo Bibiliya yigisha byerekeye imyambaro. Abenshi babona ko ayo mategeko ari aya kera cyane adakwiriye kwitabwaho; ariko uwayahaye abagishwa be yari azi akaga gaturuka ku gukunda imyambaro ko mu gihe cyacu, maze atwoherereza urwibutso rwo kutuburira. Mbese tuzita kuri uwo muburo tube abanyabwenge? Kurenza urugero mu myambaro bihora byiyongera. Imperuka ntiragera. Ibintu bihora bihinduka bishya, kandi abagore n’abakobwa bakurikiza uko igihe kimeze, ntibite ku gihe cyangwa ku mutungo bakoresha. Imari nyinshi ikoreshwa ku myambaro, nkaho yahawe Imana yayitanze. 6 4T 630,631;IZI2 101.5


text:
Ku wa 3 w’icya 4 Gisanzwe C, 6/2/2019
Amasomo: 1º. Heb 12, 4-7.11-15; Zab 103 (102), 1-2.13-14,17-18; Mk 6, 1-6
Yezu Kirisitu amaze iminsi atangiye kwigisha ku mugaragaro, yanyarukiye i Nazareti aho yari yararerewe muri benewabo. Twatekereza ko ubwo bari bamuzi kandi nta nenge n’imwe bamubonyeho, bashoboraga guhita bemera ijambo rye. Nyamara si uko byagenze. Bamwe batangiye gushingarika ijosi bakerensa inyigisho ze. Baramurebaga avuga bagatekereza aho yavukiye mu bakene maze bakiyumvisha ko ibyo avuga nta n’ishingiro bifite.
Ni koko, ubwenge bw’isi n’abanyesi buracagase cyane. Aho kumva ukuri umuntu atangaza, hari ubwo tubanza kureba amavuko ye n’imitungo ye. Akenshi iyo ari umuntu wavukiye mu bakire ahabwa ijambo, iryo avuze rikijyana. Nyamara se akenshi ntusanga abenshi muri abo nta bitekerezo by’ukuri bigiramo! Umunyamafaranga na we akunze kwemerwa mu bantu kabone n’aho yatambutsa ibitekerezo by’amatagaragasi. Ab’i Nazareti banze kwemera Yezu kuko atari afite amavugo mu bakire akaba atari anafite zahabu na feza. Yamaze imyaka itatu yose yitangira kuyobora abantu mu nzira y’umukiro, nyamara abibwiraga ko bakize ntibigeze bamukikiza. Bakomeje gukikira umukiro we bikomereza ibiyira bya gihogera. Na n’ubu ni uko kandi, benshi mu baherwe bumva ko bashyikiriye. Iyo higishwa Ijambo ry’Imana Data Ushoborabyose baterera agati mu ryinyo bakagereka akaguru ku kandi bakinovora ibyo yaremye bibwira ko ari bo babihanze.
Iyi vanjili yasomwe itwumvisha neza ko hakenewe ubushishozi bushungura byose bukageza ku kuri. Mu kivunge cy’abantu nka bariya bakurikiraga Yezu cyangwa abumvaga ibye, burya gutekereza bigerwa ku mashyi. Birakwiye ko abashinzwe gufasha abandi bihatira kubamurikira babaganisha kuri Yezu nyakuri utagize aho ahuriye na Yezu witiranywa n’abantu, ahantu n’ibintu. Iyi vanjili ya none, bamwe mu babatijwe barangaye bakunze kuyisitaraho bakarangazwa n’imyumvire itari yo yo gukeka ko Yezu Kirisitu yari afite abandi bavandimwe bavukanye kuri Bikira Mariya. Birengagiza ibyo kubaza no kumenya ko muri Isiraheli abantu bose bo mu muryango umwe bitwaga abavandimwe.
Igihe cyose twumvise Ijambo ry’Imana ryo mu Byanditswe Bitagatifu, twitoze kurangamirana ubwiyoroshye Yezu wigize umukene kugira ngo azamure bose abaganisha kuri Se Ushoborabyose. Birashoboka ko natwe abapadiri muri iki gihe dushobora gupyinagazwa n’imyumvire icagase dusanga aho tuvuka…Umuryangoremezo uvukamo padiri, hari igihe wasanga uganje mu mwijiama; abavandimwe n’ababyeyi ba padiri bashobora kuba ari abantu badashobotse cyane mu bijyanye n’imibereho y’ubuyoboke nyakuri; mu bizazane nk’ibyo kandi, ntitwakwizera ko ijambo rya padiri uwo bazaryumva. Ihinyu nka ririya ry’ab’i Nazareti rirabahinyuza..Ibyo byose bibaho. Cyakora padiri watorewe imirimo mitagatifu ntakwiye gucibwa intege n’uburangare bw’abo mu gihe cye kabone n’aho baba ari abavandimwe be ba hafi. None kubabarana na Yezu bivuga iki? Si ukwemera kwihanganira ibyago nk’uko na we yabyemeye se? Ibaruwa yandikiwe Abahebureyi itwigisha uko twakumva neza imibabaro duhura na yo muri iki gihe. Ngo igamije kutugorora. Hahirwa umuntu wese uhura n’ingorane kuri iyi si akerekeza umutima we kuri Yezu n’Urukundo yamukunze, yakwibuka ubuhemu bwe bwo mu bihe byashize akarushaho kumva ko ubwo bubabare bushobora guturwa nk’icyiru gituma umutima usukurwa kurushaho. Mu gisibo ni ho turirimba ngo: “Nimbona amakuba munsi, umpe kuyemera rwose, abe icyiru cy’ibyaha”. Hari amakuba aruta ayo gusuzugurwa iwanyu kandi nyamara ubereyeho kubahanurira?
Yezu Kirisitu naduhe ubwenge bwo kumvira abo adutumaho tutagendeye ku mafaranga n’imitungo. Bikira Mariya Mutagatifu aduhakirwe. Abatagatifu (Pawulo Miki, Amandi, Aviti, Doroteya na Vedasiti) na bo badusabire kuri Data Ushoborabyose.
Padiri Cyprien Bizimana


text:
Isomo ryo gitabo cy’Ibyakozwe n’Intumwa 4, 32-37
Imbaga y’abemera yari ifite umutima umwe n’amatwara amwe, kandi nta n’umwe wibwiraga ko icyo atunze cyose ari icye bwite, ahubwo byose byari rusange kuri bo. Nuko Intumwa zikomeza guhamya izuka rya Nyagasani Yezu n’ububasha bukomeye, kandi ubugwaneza bwinshi bwari bubuzuyemo bose. Koko rero nta mukene wababagamo, kuko ababaga bafite amasambu cyangwa amazu babigurishaga, bakazana ikiguzi cyabyobakagishyikiriza Intumwa. Nuko bakabisaranganya bakurikije ibyo buri muntu akeneye.Bityo na Yozefu, uwo Intumwa zari zarahimbye Barinaba – ari byo kuvuga Imaragahinda -, wari n’umulevi ukomoka i Shipure, akaba yari afite umurima. Agurisha uwo murima, maze ikiguzi cyawo agishyikiriza Intumwa.
Zaburi ya92(93), 1ab, 1c-2, 5
R/ Yezu Kristu ni Nyagasani, aganje mu ikuzo. Alleluya.
Uhoraho ni Umwami, yisesuyeho ubuhangare,
Uhoraho yambaye ububasha, yarabukindikije.
Isi yarayishinze arayikomeza ;
intebe yawe y’ubwami yashinzwe ubutajegajega,
uriho kuva kera na kare !
Ibyo waduhishuriye ni amanyakuri ;
Ingoro yawe ikwiranye n’ubutungane,
Uhoraho, uko ibihe bizahora bisimburana.


text:
Gakenke: Ikibazo cy’amazi muri Coko na Ruli kigiye gukemuka burundu
Nyuma y’uko abaturage bo mu duce tw’impinga z’imisozi y’imirenge ya Coko na Ruli mu Karere ka Gakenke, bagiye bagorwa no kubona amazi meza, aho bakora ibilometero byinshi bajya kuvoma amazi mu bishanga, kuri ubu bashonje bahishiwe, aho umushinga wo kubagezaho amazi meza ugeze kuri 52%, bidatinze icyo kibazo kikazaba amateka.
Ni umwe mu mishinga minini akarere kashyizemo imbaraga muri uyu mwaka wa 2021, mu rwego rwo gufasha abaturage mu mibereho myiza, nk’uko Umuyobozi w’Akarere ka Gakenke, Nzamwita Déogratias, yabitangarije Kigali Today mu ntangiro z’umwaka wa 2021.
Icyo gihe Mayor Nzamwita, yavuze ko mu mishinga iraje akarere ishinga, hihutirwa cyane uwo gushyira amazi mu mpinga z’imisozi y’Umurenge wa Coko n’uwa Ruli, aho abaturage babona amazi bibagoye, uwo mushinga ukazakorwa ku mafaranga ava mu ngengo y’imari y’Akarere.
Yagize ati “Impinga zose z’imisozi ya Coko nta mazi bagira, bafite agasoko kajyanayo amazi ariko adahagije. Ni yo mpamvu twatekereje umushinga tugira ngo dufatire amazi hasi dukore imiyoboro mishyashya, twubake ibigega mu mpinga, ku buryo amazi azakwira hose muri ziriya mpinga za Coko ndetse n’igice cya Ruli”.
Ni umuyoboro ureshya na Kilometero 67, aho ubu umushinga wo kuwubaka ugeze ku kigero cya 52%, ukazageza amazi meza ku ngo 1,860 nk’uko bitangazwa na Niyonsenga Aimé François, Umuyobozi w’Akarere ka Gakenke wungirishe ushinzwe iterambere ry’ubukungu.
Yagize ati “Abaturage bo mu Murenge wa Coko n’uwa Ruli bagiye kubona amazi meza, aho umuyoboro w’amazi ureshya n’ibilometero 67 uzageza amazi ku miryango isaga 1,860 ugeze ku kigero cya 52%”.
Ibyo bikomeje gushimisha abatuye ako gace, aho imiryango imwe muri yo amazi yamaze kubageraho mu gihe n’abandi bayategereje bidatinze, bakishimira uburyo bakize ingendo ndende bakoraga bamanuka imisozi bajya kuvoma mu bishanga.
Mukanzuzi Cansilde umwe mu bamaze kugezwaho amazi ati “Abaturage turishimye, ibilometero twakoreshaga ni byinshi rimwe tugasanga amazi yarazibye tukavoma ibiziba byo mu birombe bacukuye tukababara, izo mvune zose twaziruhutse”.
Habimfura Manassé ati “Turabibona ko amazi ari kuza adusanga, turashimira abayobozi bacu kuko ntitwari tuzi ko amazi yagera muri iyi misozi, turaruhutse. Abana bararuhutse ubundi bajyaga kuvoma bigatuma basiba ishuri, imvune zo zari nyinshi”.
Ni umuyoboro uzatwara Amafaranga y’u Rwanda agera kuri miliyari zikabakaba ebyiri, ahamaze kubakwa ikigega kinini cya 100m3 kizagaburira ibindi bigega 17 byubatse hafi ya Buzinganjwiri, umusozi w’amateka uri ahitwa Mbilima na Matovu.


text:
Abanditsi bakore mu nganzo _ Mbarushimana Nelson Umuyobozi Mukuru wa REB
Ibi byatangarijwe mu Murenge wa Munini, Akarere ka Nyaruguru, ubwo hatangizwaga ukwezi kwahariwe gusoma no kwandika. Muri uku kwezi hazatangwamo ibitabo, ibiganiro ku ma radiyo no ku mbuga nkoranyambaga.
U Rwanda rwifatanije n’Isi mu kwizihiza umunsi mpuzamahanga wahariwe gusoma no kwandika ufite insanganyamatsiko igira iti ‘’Turusheho kubyaza umusaruro amasomero atandukanye’’.
Abayobozi batandukanye n’abafatanyabikorwa mu bijyanye n’uburezi basuye urugo mbonezamikurire y’abana bato (Early Childhood Development and Family Center ECD-F) Munini, isomero rya Groupe Scolaire Saint Jean Munini, icyumba cy’ikoranabuhanga cyifashishwa mu gufasha abana gusoma ibitabo hakoreshejwe ikoranabuhanga n’icyumba cy’isomero cyifashishwa n’abana baba mu mudugudu wa Munini.
Mbarushimana Nelson, Umuyobozi Mukuru w’Urwego rw’Igihugu rushinzwe Uburezi bw’Ibanze (REB), yavuze ko umunsi mpuzamahanga wo gusoma ari umunsi mwiza kuko iyo udasomye utamenya ibirimo kuba kandi ntiwunguke ubwenge ndetse hakaba hari amakuru utabasha kubona. Akaba ari naho asaba abanditsi gukora mu nganzo. Ati “abanditsi b’ibitabo nibakore mu nganzo, begere REB bagerageze guhana umurongo kugira ngo bandike ibitabo bifasha abanyeshuri n’abasomyi. Gusoma biraruhura kandi bikananezeza, kuko iyo hari ufashe uwo mwanya agasoma ari wenyine ujya kubona ukabona aramwenyuye’’.
Uyu muyobozi arashishikariza buri wese gusoma. Yanavuze ko umushinga Uburezi Iwacu urimo gutegura uko buri muryango wajya uhabwa ibitabo kugira ngo bafashe abana gusoma bavuye ku ishuri.
Musafiri Patrick, Umuhuzabikorwa wa Soma Rwanda yavuze hagomba kubaho umuco wo gusoma kuko usomye yunguka byinshi birimo ubwenge. Anasaba abantu kwegera amasomero bakayabyaza umusaruro. Yagize ati ‘’ no mu rugo iwawe hashobora kuba isomero bitewe nuko ababyeyi bashishikariza abana gutira ibitabo bagasomera mu rugo. Abarimu turabashishikariza gusomera no gukundisha abanyeshuri gusoma, kandi umwana yanataha bakamushishikariza gucyura igitabo agakomeza gusomera mu rugo afatanije n’ababyeyi, kugira ngo ireme ry’uburezi rigerweho ndetse n’abana babashe gusoma badategwa ‘’.
Byukusenge Assumpta ni Umuyobozi wungirije ushinzwe imibereho y’abaturage mu Karere ka Nyaruguru yavuze ko bafite intego yo kwigisha abantu gusoma abana 2,500 bakazabigeraho mu kwezi kwa Gatandatu 2023.
Muri aka karere, umwaka w’amashuri ushize mu mashuri y’isumbuye mu bana ibihumbi 20, hari abana 68 batitabiriye ishuri neza. Mu mashuri abanza abasoje umwaka; mu bana ibihumbi 70, abana 200 bagiye biga nabi.


text:
Isomo ryo mu gitabo cy’Umuhanuzi Izayi 1,10.16-20
Nimwumve ijambo ry’Uhoraho, mwe batware ba Sodoma,mutege amatwi inyigisho y’Imana yanyu, bantu ba Gomora! Nimwiyuhagire, mwisukure,nimumvane imbere ibikorwa bibi byanyu, kandi muherukire aho kugira nabi! Nimwige gukora ikiri icyiza,muharanire ubutabera, murenganure urengana,murwane ku mpfubyi, mutabare umupfakazi. Uhoraho avuze atya: Nimuze, tuburane! N’aho ibyaha byanyu byatukura nk’indubaruba, bizahinduka urwererane nk’urubura. Naho niba byatukuraga nk’umuhemba, bizererana nk’ubwoya bw’intama. Niba kandi mwemeye kumvira, muzarya ku byiza byeze mu gihugu. Naho niba mubyanze, mugakomeza kuganda, inkota ubwayo ni yo izabarya. Uwo ni Uhoraho ubivuze.


text:
Inyigisho yo kuwa gatatu w’icyumweru cya 7 cya Pasika; kuwa 20 gicurasi 2015
Amasomo: Intu 20,28-38 / Yh 17,11b-19
Bavandimwe, turagenda twegereza umunsi mukuru wa Pentekositi. Bamwe bari gukora Noveni ibategura kwakira ingabire za Roho Mutagatifu. Abandi bagenda bazirikana amasomo atandukanye atwumvisha ibanga rya Pasika. Turimo kuzirikana mu buryo bwihariye amagambo y’umurage Yezu Kristu yasigiye abigishwa be. Kuva kuri uyu wa kabiri, twatangiye kumva igice cy’Ivanjili bita « isengesho rya gisaseridoti ». Kirimo inyigisho nyinshi zigaruka kenshi ku bumwe bw’Ubutatu Butagatifu, ubumwe tugomba kugirana n’Imana ndetse n’ubumwe bugomba kuranga abana b’Imana.
Ivanjili y’uyu munsi ifite ingingo zitandukanye abantu bazirikanaho. Zimwe muri zo ni: abo wampaye, babe umwe ; si ab’isi nk’uko nanjye ntari uw’isi ; singusabye kubakura ku isi, ahubwo ndagira ngo ubarinde ikibi ; batagatifurize mu kuri ; nk’uko wantumye mu nsi nanjye ni ko natabatumye ku isi ; ndakwiyeguriye ubwanjye ari bo ngirira, kugira ngo nabo babe abakwiyeguriye mu kuri. Muri izi ngingo zitandukanye, reka tuzirikana ko turarikirwa kunga ubumwe n’Imana ndetse tukunga ubumwe hagati yacu.
-
Ntidushobora kunga ubumwe bukomeye niba tutunze ubumwe n’Imana
Bavandimwe, ubumwe bw’Ubutatu Butagatifu ni ubumwe bwa kameremana, ubumwe bw’urukundo, ubumwe mu mugambi umwe no kuwurangiza, ubumwe burema, bukiza, bubeshaho kandi butagatifuza. Ni ubwo bumwe dusobanurirwamo urukundo ruhebuje Imana idukunda. Ni ubumwe Yezu Kristu asobanura kandi aturarikira kwinjiramo no kugiramo uruhare kuko twabaye « undi kristu » muri batisimu nk’uko Terituliyani abitubwira.
Bavandimwe, ubumwe ni ngombwa, ubumwe ni bwiza, ubumwe ni isoko y’ibyiza byinshi. Ariko ubumwe mu byiza no kugira neza, byo, ni agahebuzo. Nyagasani aturarikira kunga ubumwe hagati yacu. Nyamara ntibishoboka niba tutunze ubumwe na We kuko « Kristu ari We Bumwe bwacu », isoko n’ishingiro ry’ubumwe mu bantu n’ubumwe bw’abantu.
Icyakora Yezu Kristu aratwereka ko ubwo bumwe tugomba kugirana n’Imana ari ubumwe nyabuzima kandi butugeza ku mukiro. Ariko, kubera ko abantu bose batanyurwa n’ibyiza n’inzira nziza, ubwo bumwe ni intandaro y’ingorane zimwe na zimwe : nko kwangwa n’isi kuko yabanje kwanga Yezu Kristu. Ni byo yatubwiye ati « nabagejejeho ijambo ryawe maze isi irabanga, kuko atari ab’isi, nk’uko nange ntari uw’isi ». Ubwo butumwa bwo guhamya umugisha n’umukiro bituvana mu mivumo, ubuzima butuvana mu rupfu, ni intambara ntagatifu abemera Kristu bagomba kurwana igihe cyose bakiri ku isi. Ni byo Yezu Kristu atwibutsa kabone nubwo isi yatwanga : kuko tugomba kubaho turi kumwe n’Imana kandi dushyikiriza iyi si Imana mu nzego zombi (Imana↔isi). Ni ubutumwa tugomba kurangiza igihe cyose Nyagasani akitubeshejeho hano ku isi : ntabwo umuntu yakwifuza gupfa ngo ajye mu ijuru ahubwo agomba no kubanza gufasha abandi kuzajya mu ijuru. Yezu Kristu yabigarutseho avuga ati « singusabye kubakura ku isi, ahubwo ndagira ngo ubarinde iki ». Kwirinda ikibi, guharanira ubutungane ni umusingi utuma turenga ibidutandukanya.
-
Ubumwe ni umurage wa Nyagasani n’inshingano y’abantu
Bavandimwe, kuba Nyagasani Yezu Kristu yaragarutse kandi agatsindagira ubumwe tugomba kugirana na We ndetse no hagati yacu, ni uko ari ngombwa. Ni umurage we kandi ni inshingano zacu z’ubuzima. Icyakora kunga ubumwe si ukuba kimwe ahubwo ni ukwemera kugira aho muhurira : mu myumvire, mu cyerekezo, mu ngamba no mu mibereho. Ariko kunga ubumwe birakomeye kuko bisaba kwitsinda, kwigomwa, kwiyibagirwa no kugira imyumvire n’imigirire ‘ndegakameremuntu’ idukururira mu bwikunde bukabije, kwiyemera no kwigerezaho.
Ibibangamira ubumwe bw’abantu cyangwa se ubumwe mu bantu biva henshi no kuri benshi ndetse bikagira urwitwazo rushyingiye kuri byinshi. Tubizirikana mu isomo rya mbere aho Mutagatifu Pawulo ari kwihaniza abemera bose kandi akababurira. Yabivuze neza ati « nzi neza ko nimara kugenda, muzinjirwamo n’ibirura by’ibihubuzi bitazababarira ubushyo. Ndetse no muri mwe hazaduka abantu bavuga amagambo y’ibinyoma, azatuma bigarurira abigishwa. Murabe maso rero ». Ibi bikatwereka ko ubumwe bushobora gusenywa n’abari bakwiye kubusigasira. Ibi kandi bigira ingaruka nyinshi kuko umwanzi wo mu nzu, arimbura umuryango kandi « akamasa kazazica kazivukamo » nk’uko bivugwa mu mugani nyarwanda. Abandi banzi b’ubumwe ni abava hanze yacu, hirya y’imikorere yacu. Ariko undi mwanzi w’ubumwe ni umutima w’umuntu wasandajwe na byinshi. Ugasanga umuntu nta bumwe yifitemo.
Bityo rero, ubumwe ni inshingano z’abemera ndetse bireba n’abantu bose kuko « abantu babiri bashyize hamwe baruta icumi barasana ». Ni cyo gituma usanga ingingo y’ubumwe muri gahunda z’imiryango itandukanye ndetse n’ibirango by’ibihugu bitandukanye ku isi. Biragarabara, ubumwe buravugwa kandi bukaririmbwa kabone nubwo bimwe mu bikorwa, imwe mu migirire cyangwa imyumvire yaba yenyegeza amacakubiri ndetse no ku babiririmba. Uwacengewe rero n’ibyiza byo kubaho no kubana, ni we wumva uburyo amatage ari amatindi.
-
Amatage no gutandukana burundu bitera ishavu
Bavandimwe, ntawe utazi uburyo umuntu agira akantu ku mutima iyo umuvandimwe agiye kure kandi atazagaruka vuba. Bigatera ishavu iyo agiye burundu. Bamwe baraturika bakarira. Iyo yapfuye cyangwa se asezera bwa nyuma aho arembeye, imiborogo iba yose. Muri ibi bihe ni bwo tubona uburemere n’igisobanuro cy’ubumwe kandi tukumva agahinda n’intimba y’amatage n’amatane. No muri Kiliziya ya Efezi ni ko byagenze.
Ibi tubizirikana mu isomo rya mbere, aho Pawulo asezera ku bakuru ba Kiliziya ya Efezi ndetse n’abo bari kumwe. Nubwo barimo basenga, kwihangana byaranze. « Nuko bose baraturika bararira, bamugwa mu ijosi baramuhobera. Bari bababajwe cyane n’uko yari amaze kuvuga ko batazongera kumubona ukundi ».
Bavandimwe, muri iyi myiteguro turimo yo kwakira imbaraga n’ingabire za Roho Mutagatifu, ndangije mbasaba kuzirikana ku mwanya, uburemere n’inshingano dufite zo kunga ubumwe n’Imana. Turi ab’Imana. Tugire uruhare koko kuri kamere yayo n’ubutumwa bwayo turebeye kuri Yezu Kristu kandi tuyobowe na Roho Mutagatifu. Ubumwe ni umurage n’inshingano z’abemera ndetse n’abantu bose. Dusabwa kunga ubumwe n’Imana kugira ngo itwunge kandi isane imitima n’imibereho yacu yasandaye. Ni bwo tuzashobora kunga ubumwe mu miryango yacu, mu bo tubana ndetse n’abandi bose. Duhamagariwe kunga ubumwe mu guharanira ubutungane n’icyiza. Nyamara kuba umwe, si ukuba kimwe ahubwo ni ukwemera kujya mu cyerekezo cy’ukuri cyubaka umuntu wese aho ava akagera kandi bikatubera isango ry’ubumwe bw’Ubutatu Butagatifu. Umubyeyi Bikira Mariya, wari rwagati basenga bategereje Roho Mutagatifu, adusabire kurenga ibidutandukanya n’ibidutanya maze turengere ibiduhuza n’ibitwubaka. Amen.
Padiri Alexis MANIRAGABA


text:
Ni gahunda itaratangira kuko biteganyijwe ko gusura ku munsi wa gatandatu wa buri cyumweru, bizatangira muri uku kwezi taliki ya 20 Kanama 2022, ibi bigiye gukorwa mu rwego rwo gufasha abantu bafite imirimo itandukanye baburaga uburyo bwo gusura ababo bari muri gereza kubera impamvu z’igihe bijyanye n’imiterere y’akazi, kuko nk’abakozi ba leta kuwa gatanu bikunze kubagora bitewe nuko iba ari iminsi y’akazi, ugasanga abakoresha babo bakunda kubimpa impushya bitewe n’akazi gahari, ibi bikaba bizabafasha gusura bisanzuye kuko uwa gatandatu uba uri mu minsi yabo y’ikiruhuko (weekend).
Urwego rw’Igihugu rushinzwe Imfungwa n’Abagororwa RCS, ruramenyesha abafite ababo muri gereza zitandukanye ko guhera ku itariki yavuzwe haruguru gusura bizajya biba ku munsi wa gatandatu bigakorwa nkuko byari bisanzwe bikorwa ntacyahindutse ahubwo ari uburyo bwo gufasha n’abari bafite imbogamizi zo kubona uko bagera ku nshuti n’imiryango yabo bari muri gereza zitandukanye mu gihugu.
Ni gahunda izakomeza kandi byitezwe ko izatanga ibisubizo ku bantu benshi batabonaga umwanya cyangwa se bakabeshya izindi mpamvu zituma babona uko bava kukazi ngo babone uko bagera ku bavandimwe babo bari muri gereza.


text:
Amateka
-
Imbunda 5 Zikomeye [nini] cyane kurusha izindi ku Isi.
Umushinwa niwe wambere wavumbuye imbunda irasa ku isi, aha hari mu kinyejana cya 9. Nyuma abandi ku isi, bakomeje gukopera,…Read More »
-
Abantu 10 b’ibihangange bazwi cyane ku isi | Babayeho mumateka yose
Isi dutuyeho iriho abantu benshi b’ingirakamaro. Muri iki gihe, hari abantu baba bazwi cyane ku isi. Gusa, tugiye mumateka uko…Read More »
-
Ibigwi by’abami barindwi bakomeye kurusha abandi i kuzimu| [mbere na nyuma yo kuva mu ijuru]
Amateka utigeze wumva y’abami bakomeye cyane i Kuzimu, ibigwi byabo mbere yo kuva mu ijuru, na nyuma yuko bamaze kugera…Read More »
-
Ibigwi by’abami barindwi bakomeye kurusha abandi i kuzimu| [mbere na nyuma yo kuva mu ijuru]
Amakuru menshi twumva, tuba tubwirwa ibyiza bizabera mu ijuru, tukabwirwa ko ikuzimu ari ahantu habi. Tugiye kureba amateka ndetse n’ibigwi…Read More »
-
Sobanukirwa ibinyoma abantu benshi bibeshyaho: umuntu akomoka kunguge etc… (+Video)
Kuva tukiri bato, baba batubwira ibintu byinshi bitangaje by’ibinyoma. Nutarangiza iyi sahani y’ibiryo ntuzakura. Niwitwara nabi inyamaswa iraza igutware. Nufunga…Read More »
-
Ubuhanuzi bwemeza ko isi igiye kurangira mu myaka mike iri mbere
Bibiliya igitabo cyera, itwereka ubuhanuzi bwerekana ibintu bizaranga impera z’isi ndetse n’ishira ry’ibihe, ibikoko bine (Daniyeli 7); Rugeyo na Ruhaya…Read More »
-
Impamvu 6 muri afurika abantu benshi bakigenda bumva Radio ivugira hanze
Radio ni uburyo bumwe muburyo bwo gusakaza amakuru bwakoreshwaga kuva kera. Umuntu ashobora gutekerezako kuba habaho interineti ndetse nizindi mbuga…Read More »
-
Ayobozi 10 b’ABANYAGITUGU babi mu mateka y’Afurika
Ibihugu byinshi muri Afurika byagiye bigira impinduka nyinshi zitandukanye muri guverinoma, imwe ivaho isimburwa nindi kanshi hadakoreshejwe ubushobozi ndetse n’ubushake…Read More »
-
Dore INYUBAKO 10 NDENDE kurusha izindi muri Afurika
Nubwo atari ahantu abantu baha agaciro nk’aho basanga inyubako ndende cyane kurwego rw’isi, umugabane w’Afurika umaze gukora byinshi mu myubakire…Read More »
-
Urutonde rw’IBYIHEBE 10 BYAMBERE byabayeho mumateka y’isi
Nyuma y’urupfu rwa Osama Bin Laden, waguye mugitero yagabweho n’ingabo z’Abanyamerika byatumye hibazwango: ninde kihebe kurusha abandi mubyihebe byose byabayeho…Read More »
-
Uburyo 10 bwakoreshwa mukumenya niba umuntu adahambwe ari muzima – ko yapfuye by’ukuri
Muri afurika kenshi abantu bashobora kuba bahambwa ari bazima. Igitekerezo cyo gutinyako abantu bamwe baba bahambwa ari bazima cyaje mumitwe…Read More »
-
Menya ALEXENDER THE GREAT, Indwanyi Ikomeye Yabayeho mu Mateka
Umwami Alexander the Great (Alexandre le Grand) yayoboye Macedonia guhera mu mwaka wa 356 kugeza mu mwaka wa 323 B.C. Akomoka kumwami Plilip…Read More »
-
Abapasiteri bakize cyane kurusha abandi muri Afurika
Umupasiteri ni umuyobozi uhagarariye iyobokamana rya gikristo. Aba bapasiteri bafasha abantu mu kugira ubumuntu babaha inama z’imibereho mu miryango. Bamwe…Read More »
-
Dore ahantu 10 heza kurusha ahandi wasura mu Rwanda
U Rwanda ruri mu bihugu bifite ahantu muri Afurika heza kandi habitse amateka akomeye. Nkuko tubizi u Rwanda ni igihugu…Read More »
-
Menya ikishe umupasiteri warukomeye ku isi Rev. BILL Graham.
Umukozi w’imana pasiteri Rev. BILL Graham warutuye muri reta zunze ubumwe z’amerika ahitwa Montreat, Carolina, yatabarutse ejo kuwa 21 Gashyantare…Read More »
-
2018: Abantu 10 b’abahanga bambere ku isi mu mwaka wa 2018
Abantu bizerako ubuhanga butangwa n’Imana ko butigwa. Abantu babahanga baba bafite ubumenyi buhanitse kuburyo bwo gukora ibintu runaka. Kenshi na…Read More »
-
UMUYOBOZI W’ISI : Illuminati ni iki, uyu muryango uvugwaho iki, koko illuminati ni ukuri ? – Menyabyinshi
Haribyinshi mu nyandiko ndetse n’ibitekerezo bitangwa kuri aka gatsiko kibanga kazwi ku izina rya Illuminati (Urumuri) kagenga isi yose n’abayituye.…Read More »
-
Reba amafoto 10 y’abantu basanzwe wagira ni impanga n’ibyamamare.
Byakunzwe kuvugwa cyane ko buri muntu ku isi aba afite uwo basa. Bamwe babyemera batyo abandi ntibabyemera. Gusa nkanjye nemerako…Read More »
-
Bakora ibitangaza bikomeye nko kugenda hejuru y’amazi, guhindura amazi divayi, gutubura amafi… [+Video]
Tuzi neza ko mu bitangaza Yesu yakoze bikomeye, harimo kugenda hejuru y’amazi, gutubura imikate n’amafi, guhindura amazi divay. Nyuma yo…Read More »
-
Aba Magiciens 10 b’ibihe byose nibyo bashobora gukorera isi
Abantu buri gihe batangazwa nibintu birenze imbaraga zabo (Supernatural) harimo maji. Bamwe mubantu bafashe ubwo buryo mu kubihinduramo akazi gashobora…Read More »


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa gatatu, taliki ya 19,, Ukwezi kwa gatandatu, turasoma muri Yeremiya 15.1-21
1.Maze Uwiteka arambwira ati “Nubwo Mose na Samweli bampagarara imbere, umutima wanjye ntabwo nawerekeza kuri aba bantu. Ubankure mu maso bagende.
2.Nibakubaza bati ‘Tujye he?’ Nawe uzababwire uti ‘Uku ni ko Uwiteka avuze ngo: Abakwiriye gupfa bapfe, n’abakwiriye inkota barimbuzwe inkota, kandi abakwiriye inzara bicwe n’inzara, n’abakwiriye kujyanwa ari imbohe bagendeho imbohe.’
3.Kandi nzabategekera uburyo bune bwo guhanwa. Ni ko Uwiteka avuga: Inkota yo kwica, imbwa zo gutanyagura, ibisiga byo mu kirere, n’inyamaswa zo mu ishyamba byo kugasha no kurimbura.
4. Kandi nzatuma bateraganwa hirya no hino mu bihugu byose byo mu isi, mbahoye ibyo Manase mwene Hezekiya, umwami w’u Buyuda yakoreye i Yerusalemu byose.”
5.Ni nde wakugirira imbabazi Yerusalemu we? Cyangwa ni nde wakuborogera? Cyangwa ni nde wahindukira ngo agusuhuze?
6.Uwiteka aravuga ati “Waranyanze wasubiye inyuma, ni cyo cyatumye nkuramburiraho ukuboko nkakurimbura, ndarambiwe noneho guhora mbagirira imbabazi.
7.Kandi nabagoshoje intara mu marembo y’igihugu, nabiciye abana, narimbuye ubwoko bwanjye ntibarakangarukira ngo bave mu nzira mbi zabo.
8.Abapfakazi babo bambereye benshi kuruta umusenyi wo ku nyanja, na ba nyina w’abasore nabateje umurimbuzi ku manywa y’ihangu, nabatunguje ubwoba n’umubabaro.
9.Uwabyaye barindwi arihebye ararabiranye, izuba rye rirenze butarīra, yakozwe n’isoni no kumwara: kandi abasigaye bo muri bo nzabarimburiza inkota imbere y’ababisha babo.” Ni ko Uwiteka avuga.
10. Mbonye ishyano mama, kuko wambyariye kuba umuntu wo kujya impaka no kurwanya abo mu isi yose! Nta we nagurije, kandi nta wangurije, nyamara umuntu wese wo muri bo aramvuma.
11. Uwiteka yaravuze ati “Ni ukuri nzagukomeza ugubwe neza, ni ukuri nzatera abanzi bawe kukwisunga mu gihe cy’amakuba no mu gihe cy’umubabaro.
12. Mbese hariho uwabasha kuvuna icyuma, icyuma cy’ikasikazi n’umuringa?
13. “Ibintu byawe n’ubutunzi bwawe nzabitanga ho iminyago ari nta cyo biguzwe, babimareho mu ngabano zawe zose ari ibyaha byawe byose nguhoye.
14. Nzakunyuza mu gihugu utazi uri kumwe n’abanzi bawe, kuko umuriro wakijwe n’uburakari bwanjye wo kuzabatwika.” Imana isezeranira Yeremiya kumurinda
15. Ayii Uwiteka, ni wowe ubizi. Unyibuke kandi unsure, umporere abandenganya ku bwo kwihangana kwawe ntunkureho, umenye yuko nababajwe ngatukwa ku bwawe.
16. Amagambo yawe amaze kuboneka ndayarya, maze ambera umunezero n’ibyishimo byo mu mutima wanjye, kuko nitiriwe izina ryawe Uwiteka Mana Nyiringabo.
17. Sinicaye mu iteraniro ry’abantu bishima bakanezerwa, ahubwo nicaye ukwanjye ku bw’amaboko yawe, kuko wanyujujemo uburakari.
18. Kuki mporana umubabaro, uruguma rwanjye rutavurika rukaba rwanze gukira? Mbese koko uzambera isōko ishukana, cyangwa nk’amazi akama?
19. Ni cyo gituma Uwiteka avuga atya ati “Nugaruka nzakugarura kugira ngo uhagarare imbere yanjye, kandi ibishimwa nubivana mu bigawa uzaba nk’akanwa kanjye. Bazakugarukira ariko ntuzabagarukire. 20. Kandi nzakugira inkike yubakishijwe imiringa ibe igihome gikingiye abo bantu, na bo bazakurwanya ariko ntibazakunesha, kuko ndi kumwe nawe ngo ngukize kandi nkurokore. Ni ko Uwiteka avuga. 21. Nzakurokora nkuvane mu maboko y’abanyabyaha, kandi nzagukiza amaboko y’abateye ubwoba.”
Ibibazo bidufasha gusobanukirwa umusomyi
Mbese mu byo nsomye harimo:
Itegeko nkwiriye kumvira?
Mbese mu byo nsomye harimo:
Icyo Imana yansezeranije?
Ubusobanuro bw’umusomyi
Nubwo Mose na Samweli bampagarara imbere,..(1): Mu mateka y’Abisirayeli, aba bagabo babiri kimwe na Aroni bazwiho kuba baratakambiye Uwiteka akabumva akarengera ubwoko bwe (Kuva 32.9-14;1 Samweli 7.5-11). Uwiteka arabwira Yeremiya ko ibizira umwami Manase mwene Hezekiya yakoreye i Yerusalemu bitumye abakuraho amaboko. Rondora ibihano bibategereje (2-4). Umuntu wese wo muri bo aramvuma (10): Nubwo amagambo yahawe n’Uwiteka yayariye akamubera ibyishimo n’umunezero, ariko ageze aho yumva gutanga ubwo butumwa bimubereye umutwaro. Aho kumwumva no kumvira, abo yabwiraga bamugishije impaka ndetse baranamuvuma. Nuvuga ubutumwa bwihanisha abantu ukamera nk’usuka amazi ku rutare, ntuzacike intege. Kora icyo watumwe, ibisigaye ubirekere Nyirabyo. Ni ukuri nzagukomeza, ugubwe neza (11). Mu gihe cye cy’umubabaro Imana yahaye Yeremiya amasezerano. Ibi byaba byarasohoye mu gihe cy’isenywa rya Yerusalemu, ubwo aba bose bamushinyaguriraga bajyanwaga mu bunyage, Yeremiya agirira umugisha kuri Nebuzaradani (40.2-4). Hagarara neza mu by’Imana. Nawe Uwiteka azakugira inkike ikomeye, ndetse azagukiza amaboko y’abateye ubwoba (20-21). Indirimbo 110 mu Agakiza.
[email protected]


text:
Urukundo niruguhamagara uzitabe
Nubwo inzira zarwo ari amazamuka kandi zigoye
Amababa yarwo nakuzenguruka ntuzange
Nubwo amacumu ahishe muri ayo mababa azakujomba
Nirukubwira akajambo keza uzakemere
Nubwo ijwi ryarwo ryagusenyera inzozi nziza nka serwakira
Kuko nubwo urukundo ruzakwambika ikamba ku mutwe
Ni nako ruzakubamba ku musaraba
Nubwo rukureka ugasugira ugasagamba
Iyo rugutemaho amashami rudashaka birababaza-Kahlil Gibran, traduit de l'anglais par Bangambiki
Urukundo ni cyo kintu ushobora kuvuniraho abantu benshi ntigishire mu biganza byawe!-Anne Morrow Lindbergh, traduit de l'anglais par Bangambiki
Umutima ukunda uhorana itoto-Uknown, traduit de l'anglais par Bangambiki
Sinigeze menya uko basenga mbere y'uko mvumbura uko bakunda-Henry Ward Beecher, traduit de l'anglais par Bangambiki
Nta mirimo y'igitangaza twashobora gukora kuri ino si, uretse gukora uturimo duto n'urukundo rwinshi-Mother Teresa, traduit de l'anglais par Bangambiki
Hari ibibazo bine by'ingenzi mu buzima njya nibaza:
-Ni ikihe kintu cyera/gitagatifu kurusha ibindi?
-Mbese roho ikoze mu ki?
-Ni iyihe mpamvu yatuma nkomeza kuba ndiho?
Ni iyihe mpamvu yatuma mpara amagara yanjye?
Igisubizo kuri ibyo bibazo byose nasanze ari kimwe:URUKUNDO-Johnny Depp, traduit de l'anglais par Bangambiki
Kimwe mu bintu bigoye mu buzima ni ukugira amagambo mu mutima wawe udashobora kwatuza akanwa!-James Earl Jones, traduit de l'anglais par Bangambiki
Umunsi imbaraga z'urukundo zaruse urukundo rw'imbaraga, isi izagira amahoro-Jimi Hendrix traduit par Bangambiki
Bimaze iki kubaho niba wumva utariho,-Uknown traduit de l'anglais par Bangambiki
Urwango ntirurangizwa n'urundi. Urwango rurangizwa n'urukundo. Iri ni itegeko rya kamere-Guatama Buddha, traduit de l'anglais par Bangambiki
Urukundo ni ubwiza bwa roho-Saint Augustine of Hippo traduit de l'anglais par Bangambiki
Ntabwo dukunda umuntu kuko twasanze ari intungane, ahubwo twiga kubona mu ishusho nziza umuntu utari intungane-Sam Keen, traduit de l'anglais par Bangambiki
Abagabo baba abakunze beza iyo barimo guhemukira abagore babo-Marilyn Monroe, traduit de l'anglais par Bangambiki
Urukundo ngukunda ni rurerure cyane ntaho ruhuriye n'amacentimetro make nkwinjiramo-Uknown, traduit de l'anglais par Bangambiki
BLOG BIFITANYE ISANO


text:
Kuva mu ntangiriro z’uyu mwaka wa 2018, Inteko Nyarwanda y’ururimi n’Umuco (RALC mu mpine y’indimi z’amahanga) yatangiye gahunda yo kwigisha abana ubuvanganzo nyemvugo nyarwanda ibinyujije mu bigo by’amashuri mu rwego rwo kurushaho gutoza abato gukura bakunda ururimi rw’ikinyarwanda by’umwihariko ubu buvanganzo.
Mushikiwase Chantal, umukozi ushinzwe Ubuvanganzo Nyemvugo Nyarwanda n’Ubuvanganzo Nyandiko Nyarwanda muri RALC, yavuze ko iyi gahunda yatangiranye n’uyu mwaka mu rwego rwo guteza imbere ubuvanganzo nyemvugo nyarwanda cyane cyane bahereye mu bana bato.
Mu buvanganzo Nyemvugo Nyarwanda harimo ingeri zitandukanye zirimo ingeri y’ibihozo (indirimbo baririmbiraga abana ngo basinzire ndetse n’abageni bagiye kurushinga), ingeri y’amahigi (indirimbo baririmba bahiga), ingeri y’amasare (indirimbo baririmba baroba) n’izindi.
Kuri uyu wa Gatanu tariki 16 Gashyantare, ubwo twasangaga Mushikiwase Chantal na mugenzi we bari bagiye kuganiriza abana kuri ubu buvanganzo ku Ishuri ryisumbuye ry’abaporoso riri Remera mu mujyi wa Kigali, Madamu Mushikiwase yabwiye NONAHA.com ko RALC yakusanyije ingeri z’ubuvanganzo nyemvugo ndetse n’uwabushaka babumuha, avuga ko mu rwego rwo kubumenyekanisha basanze ari ngombwa kwegera urubyiruko cyane cyane abana mu mashuri.
Yagize ati "Hari abana usanga bavuga ’ikinyafranglais’ bakabigira ururimi rumwe, iki rero ni cyo cy’ibanze cyaatumye tuva mu biro tukegera abana ngo tubereke ibyiza by’ururimi nyarwanda ndetse tubereke ibyiza by’ubuvanganzo nyemvugo nyarwanda"
Mu mashura ane bamaze kugeramo kuva iyi gahunda itangiye, avuga ko abenshi mu bana baba bazi imivugo gusa, nta bundi buvanganzo nyemvugo nyarwanda bazi, gusa hakaba hari gahunda y’uko iki gikorwa kizakomeza mu gihugu hose ndetse hakaba n’isuzuma rigamije kureba niba abana hari ubumenyi basigarana mu bundi buvanganzo nyemvugo nyarwanda bityo bakazakura babuzi kandi babukunda.
Ibihozo byagiraga uruhare rukomeye mu kubaka ingo zikaramba
Adusobanurira urugero mu butumwa bwanyuzwaga mu ngeri y’ibihozo, yagize ati "Umugeni yajyaga gushyingirwa agahozwa, akagirwa inama, akagira impanuro ahabwa na ba nyirasenge na ba nyina wabo, ndetse akagera aho arira bakamuririmbira indirimbo zimurema umutima, zimubwira ziti ’na nyoko yari umugore ariko ntacyo yigeze aba, yarakureze urakura nawe aho ugiye ugiye kuba umubyeyi ubyarire igihugu kandi ube umubyeyi ubereye igihugu’, akigishwa kubaha umuryango asanze, akubaha sebukwe na nyirabukwe, akubaha ba nyirasenge b’umugabo, ba nyina wabo, akubaha baramukazi be ndetse n’abazagenderera urugo, akamenya kwakira abashyitsi".
Gusa avuga ko n’ubu ibihozo bitacitse kuko itorero iyo rimubyiniye mu mihango yo gusaba no gukwa arira rikamubyinira imbyino zo kumuhoza.
Avuga kandi ko ibi bihozo bigira uruhare no mu mibanire y’abashakanye kuko ari byo byanyuzwagamo ubutumwa bwigishaga umukobwa ugiye kurongorwa uko azitwara, akigishwa ko niba habaye ikibazo mu rugo, hari uburyo byanyuzwamo mu bwubahane bigakemuka, bigishirizwagamo kandi ko umugore agomba gukorera urugo, akumva ko urugo rwubatswe n’amaboko ye atapfa kurusenya, kandi ko iyo umugore yubashye umugabo we nawe akamwubaha urugo rwakomeraga.
Uyu mubyeyi avuga ko ikifuzwa ari uko ubu buvanganzo bwakongera kujya bukorwa nka mbere ntibikomeze gukorwa gusa n’amatorero mu bihe byo gusaba no gukwa, ahubwo umukobwa akabikorerwa mbere, uyu muco wo guhanura umukobwa no kumuhoza ukongera ugahabwa agaciro, umukobwa agashyingirwa yiteguye kubaka urugo kandi yiteguye ko n’ikibazo azahura na cyo azafatanya n’uwo bashakanye kugikemura atazihutira kujya mu nkiko gushaka gatanya.
Gusa avuga ko imvugo ya ’Niko zubakwa’ ikunze gukoreshwa atari nziza kuko ikoreshwa igihe umugore yahohotewe yagira uwo atakira nka nyirasenge cyangwa nyina wabo, akamubwira ngo mwana wanjye genda wihangane niko zubakwa, bikaba byatuma ahakura ibibazo byinshi.
Leta iha umwanya n’agaciro ubuvanganzo nyemvugo nyarwanda
Madamu Mushikiwase ashima kandi ko Leta ikomeje guteza imbere ubuvanganzo nyemvugo nyarwanda, aho atanga ingero nko mu kugabira inka muri gahunda ya Girinka, aho haba hateguwe n’umuntu wo kuzivuga amazina, ugasanga ari umuhango unogeye amaso n’amatwi, ndetse no mu gihe cyo kwibuka Jenoside yakorerwe Abatutsi, hari indirimbo abahanzi bakora ndetse n’’imivugo byamagana Jenoside yakorewe Abatutsi, tukaba dushima ko muri gahunda za Leta usanga ubuvanganzo nyemvugo nyarwanda butarasubiye inyuma.


text:
Urashaka kubaka urukundo ruhamye ?ese urashaka kuryoherwa no kugira umukumzi uhamye kurikiza izi nama wirebere.
Gushaka umwanya wihariye nk’abakundana
Ni byiza ko abakundana bashaka umwanya wihariye aho bashobora guhura, bakaganira, bagatemberana ndetse bakananoza gahunda zabo zose.
Sobanukirwa uburyo mwembi mugaragaza urukundo
Abantu bamwe bagaragariza urukundo abo bakunda binyuze mu guhoberana no gukunda gukoranaho. Abandi bantu bashobora kwerekana urukundo rwabo binyuze mu gufashwa mu bikorwa bito.
Abandi bagaragaza urukundo mu gutanga impano, guhabwa umwanya munini wihariye ndetse hari n’abanyurwa no kubwirwa amagambo meza.
Gufata umwanya wa wenyine wo kwitekerezaho
Umubano mwiza ugomba gushyira mu gaciro. Ntibikwiye ko umuntu atanga imbaraga ze zose cyangwa ngo ahebe n’ibintu akunda gukora. Ni ingenzi kumenya ko umunezero w’umuntu udakwiye kubangamirwa.
Umwanya w’umuntu ni ingenzi kugira ngo urusheho gutekereza ku buzima bwawe n’ubw’abandi mubyumva kimwe.
Ntutegereze ko umukunzi wawe akuzuza
Guhora uhanze amaso mugenzi wawe hari igihe bishobora kugaragara nabi. Niba ushakisha ibyiza muri mugenzi wawe utekereza ko udafite bishobora gutuma agutakariza icyizere kuko abona na we utacyifitiye.
Rimwe na rimwe hari ubwo wumva witeze byinshi ku mukunzi wawe kandi nta n’icyo bitwaye, ugomba kumva wishimiye umukunzi wawe ariko ntugomba kumwishingikirizaho ngo akuzuze.
Shimira utuntu duto
Iyo mumaranye igihe kitari gito, bisa nk’aho byoroshye gufata umukunzi wawe nk’umuntu usanzwe.
Iga kumushimira ku kantu gato kose umubwire ko umukunda kenshi cyangwa umwoherereze ubutumwa bwiza.
Menyesha umukunzi wawe icyo asobanura mu buzima bwawe kugira ngo atazigera yumva ko umufata nk’umuntu usanzwe.
Buri wese akwiye kumva mugenzi we
Abakundana bumvikana neza iyo buri wese yifuza guha mugenzi we umwanya. Ikintu cy’ingenzi hagati y’abakundana ni ukumva igitekerezo cy’undi. Kutumva ibitekerezo by’uwo mukundana no kutamwitaho bigira ingaruka ku mubano wanyu, bikaba byatuma munatandukana.


text:
Ikigori
Ikigori (ubuke: Ibigori ; izina ry’ubumenyi mu kilatini Zea mays ; izina mu cyongereza: Maize cyangwa Corn ; izina mu gifaransa: Maïs ) ni ikimera n’ikiribwa.
Abahinzi bo mu murenge wa Gashali ho mu Karere ka Karongi mu ntara y’iburengerazuba, bararira ayo kwarika kubera ko imbuto y’indobanure y’ibigori bateye mbere itabashije kuva mu butaka kubera imvura yabaye nkeya muri ako gace ko mu cyahoze ari Superefegitura ya Birambo.
Twibutse ko intungamubiri ziri mu bigori ubariye ku magarama 100 ari izi zikurikira : amazi angana na garama 10,3. Garama 362 za kalisiyumu, Karoli muri garama 100 zingana na 8,1. Harimo kandi amagarama 76,9 by’ibinyasukari, gararama 3,6 bya Lipide, gr 6,16 bya Vitamine A, 0,385 bya vitamine B1 NA Miligarama 0,201 za B2, miligarama 3,632 za vitamine B3 na PP, Miligarama 241 za acide gras, miligarama 304 z’umunyu ngugu na7,3 gr za Fibre, 6gr z’umunyu ngugu wa Feri, 3,5garama za Potasiyumu, 2,87 garama za manyeziyumu, 127gr za sodiyumu na 35garama za fosifori.
Ikigori ni kimwe mu binyampeke bigaragara mu ifunguro ry’ibanze rya hafi kandi rifatiye runini umubiri w’umuntu. Nk’uko urubuga rwa interineti Doctissimo.fr rubivuga, ngo icyo kiribwa kigirira akamaro gakomeye umubiri w’umuntu, kuko gikungahaye ku bitera imbaraga byinshi n’ibyubaka umubiri biringaniye. Inzobere mu mbonezamirire zo mu kigo cya Mississippi zivuga ko icyo gihingwa gikize cyane kuri “Amido”ndetse kikaba gifite inkomoko muri Korombiya aho abaturage baho ba kera bagifataga nk’ikiribwa cy’ibanze.
Icyo kiribwa cyaje gukwirakwira muri Afurika, i Burayi n’ahandi, kikaba cyarafashe umwanya ukomeye mu binyampeke byahingwaga icyo gihe nk’ingano ndetse n’uburo aho ibyo binyampeke byavagamo ibintu byinshi bitandukanye nk’igikoma, ubugali n’ibindi. Kurya cyane icyo kinyampeke udakuraho ariko ngo si byiza kuko bishobora gutera indwara ya “Pelle-agra” ni ukuvuga indwara y’uruhu iterwa no kubura Vitamine PP. Ibyo ariko ngo bikaba biterwa n’ubutamenya bushingiye ku buryo icyo kinyampeke cyakagombye gukoreshwa. Ubundi ifu y’icyo kinyampeke ngo ikennye kuri proteyine za ngombwa umubiri ukeneye ariko ushobora kuba wazikura mu bindi biribwa ndetse bitanahenze bityo ibyo bikaba byaherekeza ifunguro ryiganjemo ibigori. Ariko kandi bitewe n’ikoranabuhanga rimaze gutera imbere igihingwa cy’ibigori ngo gisigaye kivangwa n’ibindi biribwa bityo ngo bigatanga indyo nziza kandi ikize ku ntungamubiri zose.
Icyo gihe ikigori kiribwa gitetse, cyangwa bakifashisha ifarini yacyo aho bakoramo amoko menshi anyuranye y’ibiribwa rimwe na rimwe babanje kubicisha mu mavuta. Ikindi kandi hashobora kwifashishwa ifu igashyirwa hejuru y’inyama maze ukabishyira mu mavuta nk’uko biri mu muco gakondo w’Abanyamerika bafite inkomoko mu Buhinde.


text:
Ubuhinzi bw’umwimerere, ni uburyo buteye imbere kandi budahenze bwo gukora umusaruro w’ubuhinzi mwiza ufite umwimerere w’ibiremwa karemano. Ubuhinzi bw’ umwimerere bugamije gukora ubuhinzi mu buryo burambye. Ubuhinzi burambye busobanuye uburingaire bw’ abariho n’ abazavuka mu kubona ku byiza bitangwa n’ibiremwa karemano cyangwa ibidukikije.
Ubuhinzi bw’ umwimerere bugira uruhare mu guteza imbere imibereho myiza, bufasha kurinda iyangirika ry’ubutaka, bugabanya ihumanywa ry’ amazi, bufasha kubungabunga urusobe rw’ibinyabuzima; kugabanya ibyuka bibi byangiza ikirere n’ibindi.
Ni muri urwo rwego iyi mfashanyigisho yateguwe ku bufatanye Umuryango HUGUKA ufatanyije n’umuryango nyarwanda ugamije uteza imbere ubuhinzi bw’umwimerere Rwanda Organic Agriculture Movment (ROAM) afatanyije n’Ikio Bioision Africa Trust binyujijwe muri gahunda igamije guteza imbere ubuhinzi bw’umwimerere muri Afurika izwi nka Ecological Organic Agriculture Initiative (EOA-I) iterwa inkunga nishami ry’Ubusuwisi rishinzwe iterambere n’uufatanye SDC.
Niba wifuza kugira amakuru arambuye, wayisoma witonze.


text:
Boroherejwe gukoresha ikoranabuhanga rigaragaza abanyeshuri basiba n’abata ishuri
Abayobozi b’ibigo by’amashuri bibiri byo muri Rwamagana bahamya ko nyuma yo guhabwa interineti y’umwaka wose bizatuma bakoresha neza ikoranabuhanga rya “Urubuto”.
Babitangaje ubwo sosiyete y’itumanaho MTN Rwanda yahaga ibyo bigo by’amashuri birimo Urwunge rw’amashuri rwa APGIE n’Urwunge rwa APPEGA Gahengeri, interineti y’umwaka wose muri gahunda yayo yise “21 Yello Care”, ku wa kane tariki ya 01 Kamena 2017.
Ikoranabuhanga rya “Urubuto Education System” ni uburyo bukoreshwa mu gukurikirana imyitwarire y’umunyeshuri umunsi ku munsi, hakiyongeraho guhuza uburyo amafaranga y’ikigo yinjira n’ibindi birebana n’ubuzima bw’ishuri.
Iryo koranabuhanga ryatangijwe na BK TecHouse yashyizweho na Banki ya Kigali, rimaze kugera mu bigo by’amashuri 40 byo mu Rwanda.
Kayitare Devide umukozi wa MTN, ahamya ko guha interineti ibyo bigo bizatuma babasha gukoresha ikoranabuhanga rya “Urubuto” kuko rizabafasha mu buzima bw’ishuri butandukanye.
Ahamya ko iryo koranabuhanga rizafasha ibyo ibigo kumenya neza abana bata ishuri kuko rikoranye uburyo bwo kumenya umunyeshuri wiga n’utakiga.
Agira ati “Mu gihe abarimu bajyaga kubara abanyeshuri biga n’abatiga ubu buryo bw’Urubuto ruhita rukwereka ko umunyeshuri amaze igihe runaka atiga ku buryo byoroshye kumenya abataye ishuri mu gihe runaka.”
Urubuto kandi ituma ababyeyi bashobora gukurikira imyigire n’imyitwarire y’abana babo bakoresheje telefone zigendanwa ariko zigezweho zizwi nka “Smartphone”. Bakanda *775# bagakurikiza amabwiriza bikabaha amakuru kuri abo bana.
Abarimu bahawe amahugurwa mu gukoresha ikoranabuhanga ry’Urubuto bavuga ko ari uburyo bubafasha kwihutisha akazi kabo.
Umwarimu witwa Niyonsenga Jean Damour uvuga ko ubu buryo bubafasha gukora indangamanota y’abanyeshuri vuba batiriwe bandika n’ikaramu ku mpapuro kandi bukanabafasha kumenya abana batakoze ibizamini n’ababikoze mu buryo bworoshye.
Akomeza avuga ko interineti babahaye izamara umwaka wose izatuma bakoresha neza iryo koranabuhanga.
Iyo gahunda ya MTN yiswe “21 Yello Care” izakorwamo ibikorwa bitandukanye byo gutera inkunga ikoranabuhanga hirya no hino mu gihugu.